Бу — энг ноёб тарбиячи ва шифокор, фарзандларимизни турли иллатлардан ҳимоя этувчи мустаҳкам қўрғон, куч-қудрат манбаи\nБугун болалар спортини ривожлантириш учун олиб борилаётган ишлар замирида соғлом, баркамол авлодни тарбиялаш, миллат саломатлигини мустаҳкамлашдек улуғ мақсад ётгани кўпчиликка яхши маълум. Бу жамғарма жуда чуқур ўйлаб, узоқни кўзлаб ташкил этилганига ҳам бугун барчамиз иқрор бўлаяпмиз. Жамғарма шарофати билан амалга оширилган улкан ишларни кўриб ғурурланяпмиз.\nБолалар спортини ривожлантириш жамғармаси Ҳомийлик Кенгашининг навбатдаги йиғилишида жуда муҳим маълумотлар келтирилди. Ўтган йили 113 спорт иншооти ва сузиш ҳавзаси, 55 болалар мусиқа ва санъат мактаби қурилиб фойдаланишга топширилди. Яқин ўтмишда бир йилда шунча спорт, санъат масканлари барпо этилиши тушимизга ҳам кирмасди. Буларнинг 132 таси қишлоқ жойларида қурилганини айтмайсизми? Қачон бундай ишлар бўлган? Қайсидир бир туманда йиллар давомида битта спорт ёки санъат биноси қурилгудек бўлса, катта воқеа ҳисобланарди.\nБугун ўзбек болалари халқаро мусобақаларда эришаётган ғалабаларга қараб яна ўйлайсан киши: мустақилликдан олдин буни ҳатто орзу қилиш ҳам хаёлимизга келмаган. Ўзбек боласи нуфузли мусобақаларга муносиб кўрилмаган. Агар давлатимиз раҳбари ташаббуси билан 2002 йилда Ўзбекистон Болалар спортини ривожлантириш жамғармаси тузилмаганда бунча спорт иншоотлари қаердан қуриларди, болаларимизнинг бунақа ғалабаларини кўриш насиб этармиди?..\nБулар масаланинг бир томони, спортнинг фарзандларимиз саломатлигини мустаҳкамлашга қўшаётган ҳиссаси эса энг муҳим ютуғимиздир. Айрим рақамларга эътибор берайлик, 2005 йилда юртимизда мутлақо соғлом болалар кўрсаткичи 52,7 фоизга етганди. 2010 йилда бу кўрсаткич 62,6 фоизни ташкил этган. Маълумотларга қараганда, дунёнинг энг ривожланган мамлакатларида бу кўрсаткич 70-72 фоиз атрофида. Бу рақамлар аҳамиятига холис баҳо бериб, хулоса чиқариш учун 1990 йиллар бошида оналар ва болалар, умуман, халқимиз саломатлиги қай аҳволда бўлганига эътибор қаратиш керак бўлади. Ўша пайтларда оналар ва болалар ўлими мутлақо сир сақланганининг ўзи аҳвол даҳшатли даражада бўлганини кўрсатади.\nДавлатимиз раҳбари Ислом Каримов ўзининг «Ўзбекистон мустақилликка эришиш остонасида» китобида шундай ёзади: «Миллатнинг зурриёд фондини, ҳеч муболағасиз айтиш мумкинки, ҳалокатдан сақлаб қолиш учун кенг кўламдаги тадбирларнинг катта комплексини амалга ошириш керак бўлади. Муаммо аллақачон вилоятлар доирасидан чиқиб, умумдавлат вазифаси даражасига кўтарилди».\nБу ташвишли гаплар 1990 йил 20 июнда Ўзбекистон ССР Олий Советининг иккинчи сессиясида айтилган эди. Ўша замонда қайси туманда қанча трактор, қанча пахта экиладиган майдон борлиги, қанча тонна пахта олинаётганини ҳамма раҳбарлар яхши биларди. Афсуски, Ўзбекистонда оналар ва болалар ўлими собиқ иттифоқда энг юқори кўрсаткичга чиқиб кетгани ҳеч кимни ташвишлантирмасди. Республикамизда дармонсиз оналар, касалманд болалар йилдан-йилга кўпайиб бораётгани билан ҳам ҳеч кимнинг иши йўқ эди.\nЮртга раҳбар келгач, аҳоли саломатлигини муҳофаза этиш, мустаҳкамлаш бош масалалардан бири сифатида кун тартибига қўйилди. Чунки мустақиллик тақдири, келажаги миллат саломатлигига боғлиқ эди. Соғлом одам, соғлом халқ катта ниятлар билан яшаши, носоғлом киши, носоғлом миллат ўз ташвишига ўралашиб қолиши такрор ва такрор таъкидланди. Айни чоғда амалий ишларга дадил киришилди. Дастлаб «Соғлом авлод» жамғармаси ташкил этилди. Миллионлар ўйини ҳисобланган футболни ривожлантириш, янада оммалаштириш орқали болалар ва ёшлар саломатлигини мустаҳкамлаш, улар ўртасида соғлом турмуш тарзини шакллантиришга эътибор қаратилди. Жойларда янги футбол мактаблари, майдонлари, стадионлар барпо этилди. Футбол мактаблари ва клубларига катта имтиёзлар берилди. Сўнгра болалар ва ёшларни босқичма-босқич қамраб оладиган «Умид ниҳоллари» — «Баркамол авлод» — Универсиада спорт ўйинлари ташкил этилди. Бу саъй-ҳаракатларнинг барчасини моддий жиҳатдан қўллайдиган тизим — Болалар спортини ривожлантириш жамғармаси ташкил этилди. Ўтган давр мобайнида бу жамғарма ўзини тўла оқлади ва тўғри йўл тутилгани исботланди. Бугун Самарқанд, Қашқадарё, Сурхондарё, Андижон, Наманган, Хоразм, Қорақалпоғистон дейсизми, қаерга борманг, бири-биридан гўзал, замонавий спорт иншоотларини кўрасиз.\nБолалар спортини ривожлантириш йўлида кўп меҳнат қилинди, турли хил муаммоларни енгиб ўтишга тўғри келди. Аммо энг оғир, мураккаб ишлардан бири катта-кичик раҳбарлар онгида спортга муносабатни ўзгартириш бўлгани ҳақиқат. Спортга шунчаки ўйин, бекорчиликда шуғулланиладиган машғулот, деб қаровчи раҳбарларни қўзғатиш, ҳаракатга келтиришда Президентимизнинг спорт ҳақида билдирган фикрлари, спортга шахсий муносабати, спортчи ва мураббийларга маънавий-моддий жиҳатдан кўрсатган ғамхўрликлари муҳим аҳамият касб этди.\nБолалар спортини ривожлантириш жамғармаси Ҳомийлик Кенгашининг кечаги йиғилишида айтилган гаплар ҳар бир ота-онани, катта-кичик раҳбарларни ўйлашга, тегишли хулосалар чиқариб олишга даъват этмоқда.\nБиз, аввало, ўзимизга бир саволни бермоғимиз керак: Президент беҳисоб вазифалардан ортиб, вақт топиб, бу масалага нега бунчалик жиддий эътибор қаратмоқда, нега вазирлар ва ҳокимларни болалар спортини ривожлантиришга бевосита масъул қилиб тайинлади? Бу нимани англатади?..\nСпорт болани нафақат жисмонан чиниқтиради, балки курашга, мақсад сари интилишга ўргатади, иродасини тоблайди, оғир вазиятлардан сабот билан чиқишга, ўз шаъни, Ватан шаънини ҳимоя қилишга ўргатади.\nДавлатимиз раҳбари спортнинг бундай хусусиятлари тўғрисида кўп фикрларни билдирган. Болалар спортига бағишланган навбатдаги йиғилишда Юртбошимиз яна бир фикрни илгари сурди: — Оила қачон бахтли бўлади? Аёл бахтли бўлса! Аёл қачон бахтли бўлади? Фарзандлари соғ-саломат бўлса! Бунинг учун оилада соғлом муҳит шаклланиши, аввало, ота-она спорт билан шуғулланиши керак.\nБу нима дегани? Спорт болани ёмон йўллардан, фалокатлардан, бахтсизликдан, ота-онани эса алам-изтиробдан, ғам-ташвишдан асраб қолади, дегани. Бунинг баҳосини ўлчаб бўладими?..\nШу ўринда яна бир фикр хаёлга келади. Президент мамлакатимиз болалари соғлиғи, бахти, келажагини ўйлаб шунчалик жон куйдираётган бир пайтда ота-оналардан нима талаб этилади?.. Бу саволга ҳар ким ўзи жавоб топиши керак. Ҳаёт синовидан ўтган бир аччиқ ҳақиқат бор. Бугун фарзандини етаклаб спорт майдонларига олиб боришга эринаётган, лоқайд қараётган ота-она эртага дорихонага, шифохонага югурадиган бўлади. Бугун фарзандига вақт ажрата олмаётган ота-онанинг кексалиги ташвиш билан ўтади...\nДавлатимиз раҳбари нутқида болалар спорти объектларини қуриш ҳеч қачон тўхтамаслиги, бу ишлар изчил давом эттирилиши, 2014 йилда яна 115 спорт объекти қурилиши таъкидланди. Булар ҳаммаси, аввало, болаларимиз бахти, келажагини ўйлаб қилинмоқда, албатта.\nЙиғилишда айтилган яна бир гап кишини ҳаяжонга солади. «Болаларимиз учун барпо этиладиган ҳар бир иншоотни қалб қўримизни бағишлаб қуришимиз керак». «Қалб қўримизни» деган бу икки сўз замирида бир дунё меҳр мужассам эмасми?\nМамлакатимизда болалар спортини ривожлантириш бўйича қилинаётган ишларга қараб туриб кўнгилда шундай бир ёруғ ишонч туғилади: Вақти келади, бугунги меҳнат, сарф-харажатлар ўзининг ширин мевасини беради. Ўзбек халқи дунёда энг соғлом, энг узоқ умр кўрадиган халқ бўлади. Юртимиздаги соғлом турмуш тарзига бошқаларнинг ҳаваси келади. Ўзбек спортчиларининг донғи оламни тутади...\nЎшанда бу ютуқлар, ғалабалар омиллари билан кимлардир қизиқади, кимлардир тадқиқотлар ўтказади. Улар ўз саволларига жавобни бугунги кунлардан, болалар спортини ривожлантириш бўйича амалга оширилган ишлардан топади. Шундай бўлади...


Шеърият ҳақида — У ким, бу нима — QOMUS.INFO\nQOMUS.INFO > Ш ҳарфи > ШЕЪРИЯТ\nШЕЪРИЯТ, поэзия — шеърий асарлар мажмуи. Дастлаб Шеърият дейилганда, умуман бадиий адабиёт тушунилган. Шеърият бадииятга дахлдор саналган. Инсоният тарихида фақат шеър шаклида ёзилган битикларгина сўз санъатига тегишли ҳисоблаб келинган. Гарчи қадим замонларда ҳам насрга оид асарлар яратилган бўлсада, улар нафис санъатга, бадиий адабиётга тегишли эмас, деб қаралган. Шеърнинг муайян ички тартиб асосига қурилганлиги, оддий сўзлашувга ўхшамаслиги, ҳамма ҳам фикру туйғуларини бу шакдда ифодалай олмаслиги унга қандайдир сирлилик, мумтозлик мақомини беради. Бундай қараш бутун дунёда ҳукмрон бўлган. Европада Уйғониш даврига келибгина насрий асарлар бадиий адабиётга тегишли эканлиги тан олинган. Россияда 19-аср бошларида насрий асарлар ҳам бадиий адабиёт намуналари саналадиган бўлди. Мусулмон Шарқида эса, насрни сўз санъатига тегишли, деб ҳисобламаслик 19-аср охирларига қадар давом этиб келди.\nАлишер Навоий «Ҳайрат улаброр» асарида чаманзордаги гул каби гўзал ва тартибли шеър (назм)нинг тупроққа қоришиб ётган чечак сингари бўлган насрдан мислсиз даражада устун эканлигини «Назм анга гулшанда очилмоғлиғи, Наср қаро ерға сочилмоғлиғи» ва «Бўлмаса эъжоз (мўъжиза) мақомида назм, Бўлмас эди Тенгри каломида назм» тарзида ифода этади. Шунинг учун ҳам ўзбек адабиёти тарихида Шеърият устувор ўрин тутади. Шеъриятнинг ахборот бериш воситасигина бўлган сўзлашувдан ёки фикрни тушунтириш йўли бўлмиш илмий баёндан ўзининг алоҳида қурилиши, нутқнинг одатдаги талабларига бўйсунмаслиги билан ажралиб туриши, кишида ҳиссиёт уйғотадиган оҳангга эгалиги аждодларимизда унга нисбатан эҳтиромли муносабат уйғотган. Шеъриятга хос мусиқийлик, тартиблилик, шартлилик уни ўз-ўзидан ижодга, бадииятга дахлдор қилиб қўрсатган.\nШеърият туфайли инсон нутқи жарангдор мусиқийлик, тугаллик, бутунлик ва уйғунлик касб этади. Чунки Шеъриятда сўзнинг сеҳрли жозибаси, одам руҳиятига таъсир кўрсата оладиган даражадаги кўтаринкилиги намоён бўлган. Қадимда Шеъриятга ижро этиладиган, бинобарин, кишилар томонидан бевосита идрок қилинадиган ҳодиса сифатида қаралган. Минглаб йиллар мобайнида Шеърият, асосан, инсон туйғуларига таъсир кўрсатиш воситаси саналгани учун ҳам унинг мусиқийлиги, оҳангдорлиги ва жарангдорлигига алоҳида эътибор берилган. Шеърият намуналари фақат мазмуни билан эмас, балки ифода тарзи орқали ҳам ўқувчилар ва тингловчиларни ром этган. Бу ҳол Ш. намуналарининг куйлайдиган даражадаги қатъий акустик хусусиятларга эга бўлишини тақозо қилган. Шеъриятда муайян мусиқий зарб (ритм) ва қофия, поэтик синтаксис ва инверсиялар қўлланиши сўзларнинг ҳаракатчанлиги, оҳангдорлиги ва ёқимлилигини таъминлайди. Бу ҳол мазмун товланишларига эришиш борасида Шеъриятга туганмас имкониятлар беради. Насрий асарлар ўқувчи томонидан ёлғиз идрок этилгани, асосан, ичда ўқилгани учун ҳам муаллиф ҳамда қаҳрамонлар овозини ҳар бир киши алоҳида «ички қулоқ» билан эшитган.\nШеърият учун воқеа ва тафсилотлар тасвири эмас, балки инсон руҳияти ифодаси муҳимдир. Бу борада ўзбек Шеърияти айрича юксак мақомда туради. Шу боис миллий Шеърият учун воқеабандлиқдан кўра инсон туйғулари жилваси, чигал кечинмаларини ҳиссиётга таъсир этадиган, уни титроққа соладиган йўсинда ифода этиш муҳимдир. Қатъий поэтик қолипларга амал этилган ҳолда шеърий кашфиётлар қилиш зарурияти ўзбек Шеърият ининг мукаммаллашувига олиб келди.\nШоир шеърий оламининг тамомила ўзгачалиги, муайян шеърда ифодаланган поэтик мазмунни бошқа асарларда, бўлакча йўсинда бериш деярли мумкин эмаслиги Шеъриятда универсалликнинг кўзга кўринмайдиган, илғаб бўлмайдиган даражада кам эканлигига сабабдир. Ҳар бир шеър ўзигагина мансуб қоида билан туғилади ва шунга кўра яшайди. Чўлпон қаламига мансуб қуйидаги мисраларда Шеъриятга хос айни шу хусусиятларни кўриш мумкин: Бир тугам сочларинг менинг қўлимда, Ғижимлаб ўпайми ё тараб очай? Сир деб сақлаганинг менинг қўйнимда, Сир деб сақлайинми ё елга сочай? Сочилган сочингдай сочилса сиринг, Анор юзларингни кимга тугасан? Ўзингку уларда вафо йўқ дединг, Нимага уларни тағин кутасан? Бу мисралар насрий матнга айлантирилса, ундаги сирлилик, таъсирчанлик, мукаммаллик бутунлай йўққа чиқиб, оддий сўзларнинг унчалик ҳам мантиқли бўлмаган йиғиндисига айланиб қолади. Шеъриятнинг сеҳри унинг моҳиятини англаш мушкуллигида, мазмуннинг тутқич бермаслигидадир. Шоирнинг ўзигагина хос жонли оҳанг, фақат ўзигагина тегишли бетакрор руҳий ҳолатнинг ифодаланиши Шеъриятни юксак даражага кўтарувчи омилдир.\nСўз санъатининг алоҳида шакли сифатида насрнинг пайдо бўлиши ўзбек Шеърият ининг моҳиятини ўзгартириб, тараққиётини сусайтириб қўймаган бўлсада, унинг табиатига жиддий таъсир кўрсатади. Янги ўзбек Шеърияти янада нафислашди, янада турфалашди. Шеърият жамият ва табиатда рўй берган ҳаётий ҳодисани бадиий ҳодисага айлантириш воситаси ҳамда шахсий кечинмаларни, шоирнинг бетакрор ва ҳақиқий ҳисларини ифода қилишнинг йўли сифатида шиддат билан ривожланмоқда. Шубҳасиз, янги ўзбек Шеърияти кўпроқ лирик моҳият касб этаётир.


Ўзбекистонда экстремистлар рўйхатидан 18 мингдан зиёд одамнинг номи ўчирилди - Фарғона.Ру ахборот агентлиги\n23:40 msk, 13 Декабрь 2018\nЎзбекистонда экстремистлар рўйхатидан 18 мингдан зиёд одамнинг номи ўчирилди\n20.02.2018 18:46 msk\nПўлат Бобожонов. Telegraf.uz сайти фотоси\nЎзбекистонда 2017 йилда 18 минг киши диний-экстремистик ташкилотларда иштироки учун пушаймон бўлди. Бу ҳақда Ўзбекистон ички ишлар вазири Пўлат Бобожонов маълум қилди, дея ёзади “Интерфакс”.\nУ ҳар бир фуқаро бўйича қарор чиқариш учун махсус комиссия шуғулланаётганини қайд этиб ўтди. “Диний экстремистик оқимга жалб қилинган ҳар бир инсоннинг ҳужжатларини уламолар, МФЙ, қариндошлари ва қўшниларининг фикрини инобатга олинган ҳолда ўрганилмоқда”, - деди вазир.\nЭслатиб ўтамиз, 2017 йилда Ўзбекистон президенти Шавкат Мирзиёев мусулмонларнинг “қора рўйхатларини” қайта кўриб, ундан давлатга хавф солмайдиган одамларни чиқариб ташлаш бўйича топшириқ берганди. Мисол учун, август ойида ушбу рўйхатдан олдинроқ ноқонуний диний ташкилот тузишда айбланган журналист Хайрулла Ҳамидов чиқариб юборилди.\nШунақа рўйхатларни қайта кўриш билан таркибига биттадан ИИВ, МХХ, Бош прокуратура, ҳокимият, маҳалла, масжид ва бошқа органлар вакиллари кирган махсус гуруҳлар шуғулландилар. Махсус гуруҳлар аъзолари ҳар куни рўйхатдаги мусулмонларнинг уйларига бориб, уларнинг яшаш шароитларини кўрадилар, уларнинг келгуси режаларини сўрайдилар ва керакли ёрдам кўрсатишга ваъда қиладилар.\n“Қора рўйхат”га киритилганлар учта тоифага бўлинган: биринчисига – пушаймон бўлганлар, иккинчисига – иккиланаётганлар ва учинчисига радикаллар. Махсус гуруҳ вакиллари ўзларининг экстремистик ғояларидан воз кечмаганларни Ўзбекистон фуқаролигидан маҳрум этиш ва қамаб қўйишга ваъда қилмоқдалар.\nПрезидент 2018 йилнинг бошида жиноят ва маъмурий ҳуқуқбузарлик кодексида қатор ўзгартиришларни кўзда тутувчи 2022 йилгача давлат дастурини тасдиқлади. Мисол учун, унда экстремистик ғоялар таъсирига тушиб қолган фуқароларни ижтимоий реабилитация чоралари баён қилинган.


15:10 / 02.02.2019 3029 pdf Ўқиш режими + -\nХожа Яъқуб Чархий қуддиса сирруҳу\nБу зоти шарифнинг Ғазна вилоятининг Чарх қишлоғида туғилганлари маълум. Туғилган саналари эса маълум эмас. Мавлоно Яъқуб Чархий ҳазратлари ҳижрий 851 сана, милодий 1447 санада ҳозирги Душанбе шаҳрида вафот этганлар.\nМавлоно Яъқуб Чархий раҳматуллоҳи алайҳи ўрта бўйли, оқ рангли ва гўзал юзли эдилар. Соқолларининг атрофи сийрак ва оқ эди. У киши зоҳир ва ботин илмларга ҳамда маънавий ва моддий ишораларга соҳиб эдилар.\nМавлоно Яъқуб Чархий раҳматуллоҳи алайҳи Ғазна вилоятининг Чарх қишлоғида туғилган бўлсалар ҳам, илк илмий таҳсилни Ҳиротда олганлар. Кейинчалик Мисрга бориб, олий таълим олдилар. Тариқат бўйича маънавий таҳсилни эса Бухорои шарифда мукаммал эгалладилар.\nУ киши Мисрнинг кўзга кўринган уламоларидан зоҳирий илмларни ўрганиб бўлганларидан кейин, илоҳий бир ишорани сезиб, тезда Бухорога қараб йўл олдилар. У киши «Қайдасан, Бухоро?» деб юриб борар эканлар, йўлда бир дарвешни учратдилар. Дарвеш у кишига: «Эй Яъқуб! Қадамларингни илдам от! Қабул этиладиганлар зумрасига кирадиган вақтинг келди!» деди ва тўғри Шоҳ Нақшбанд ҳазратларининг ҳузурларига боришни тайинлади.\nМавлоно Яъқуб Чархий раҳматуллоҳи алайҳи бу тавсияга амал қилиб, ҳазрати Баҳоуддин Нақшбанд раҳматуллоҳи алайҳини топиб бордилар ва икки зот ораларида қуйидаги суҳбат бўлиб ўтди:\n– Ҳазратим, мени ўз хизматингизга қабул этиб, дарс берсангиз?\n– Болам, кетиладиган замонда ҳам келинадими?\n– Сиз бир улуғ кишисиз. Ҳар бир одам томонидан мақбулсиз.\n– Ҳар бир одам томонидан мақбул бўлмоқ шайтоний бир ҳол бўлса-чи?\n– Расулуллоҳ соллаллоҳу алайҳи васаллам: «Аллоҳ бир кишига яхшиликни истаса, уни барчага севдириб қўяди. Уни ҳар бир одам томонидан маъқул бўладиган қилади», деганлар.\n– Жуда яхши. Ундай бўлса, бир истихора қилайлик.\nКейин нима бўлгани ҳақида Яъқуб Чархий раҳматуллоҳи алайҳининг ўзлари қуйидагича ҳикоя қиладилар:\n«Ўша кечаси кўзимга уйқу келмади. Агар қабул қилинмасам, ҳолим нима бўлади, дея тонгга қадар мижжа қоқмадим. Тонг отиши билан ҳазратнинг ҳузурларига бордим. Ул зот менга табассум ила боқиб:\n«Қабул бўлдинг! Буёққа кел!» дедилар ва менга дарс бериб, хожа Алоуддин Аттор ҳазратларига топширдилар. Шу пайтгача ўрганган илмларимнинг татбиғини, ҳосил қилинган гўзал ахлоқларнинг нафсимда яшашини ҳамда маънавий ҳолларнинг сайр ва такаммулини у кишидан ўргандим. У кишининг завқига шерик бўлдим ва Аллоҳга ҳамдлар бўлсинким, ҳақиқий йўл шу эканини англаб етдим».\nМавлоно Яъқуб Чархий раҳматуллоҳи алайҳи тариқат илмида юксак мартабаларга етдилар. У киши ўз замоналарида бу соҳада ягона кишига айландилар. Ўша пайтнинг кўзга кўринган алломалари ҳам келиб, у кишига қўл берар эдилар.\nМавлоно Яъқуб Чархий раҳматуллоҳи алайҳининг замондошларидан бирлари, исломий маърифатлар бобида янги бир давр очган, тафсир, фиқҳ, ақоид ва бошқа кўпгина илмларда кўплаб таснифотлар битган аллома Тафтазоний раҳматуллоҳи алайҳи илм доираларида Алломаи Тафтазоний номи ила машҳур бўлиб, у киши раҳматуллоҳи алайҳидан олдин ўтган олимлар «мутақаддимлар», у кишидан кейин ўтганлар «мутааххиринлар» деб аталади. Шунинг ўзи ҳам Алломаи Тафтазоний раҳматуллоҳи алайҳининг қанчалар вазнга эга эканликларини кўрсатади.\nАлломаи Тафтазоний раҳматуллоҳи алайҳининг Саййид Шариф Журжоний исмли шогирдлари бор эди. У киши ҳам Ислом оламида жуда машҳур олимлардан ҳисобланади. У киши элликдан ортиқ муҳим китобларнинг муаллифидир.\nАлломаи Тафтазоний раҳматуллоҳи алайҳининг ҳузурларида таълим олиб турган саййид Шариф Журжоний раҳматуллоҳи алайҳи мавлоно Яъқуб Чархий раҳматуллоҳи алайҳига қўл бериб, у кишига мурид бўладилар. Мавлоно Яъқуб Чархий раҳматуллоҳи алайҳига мурид бўлган саййид Шариф Журжоний Аллоҳ таолонинг ёрдами ила тезда катта файзу футуҳларга соҳиб бўлдилар. Илм бобида баъзи вақтларда ўз устозлари Алломаи Тафтазонийдан ўтиб кета бошладилар.\nЎз шогирдларидаги ўзгаришни сезган устоз бунинг сабабини ахтардилар. Сабабни билганларидан кейин эса ўзлари ҳам мавлоно Яъқуб Чархий раҳматуллоҳи алайҳининг ҳузурларига бориб, у кишига қўл бердилар.\nМавлоно Яъқуб Чархий раҳматуллоҳи алайҳи ўз шахсларида кўплаб илм ва фазлларни жамлаган эдилар. У киши ҳижрий 851 санада ҳозирги Душанбе шаҳрида вафот этдилар ва ўша ерга дафн этилдилар. У кишининг қабрлари ёнида исмлари билан аталадиган жомеъ масжид ҳам бор бўлиб, у ер мусулмонлар томонидан доимий равишда зиёрат қилиб турилади.\nМавлоно Яъқуб Чархий раҳматуллоҳи алайҳи силсила омонатини хожа Алоуддин Аттор ҳазратларидан олганлар.\nХожа Убайдуллоҳ Аҳрор қуддиса сирруҳу\nБу зот ҳижрий 806 сана, милодий 1404 санада Тошкент шаҳрининг Боғистон номли даҳасида дунёга келганлар. Ҳижрий 893 сана, милодий 1490 санада вафот топганлар.\nХожа Убайдуллоҳ Аҳрор раҳматуллоҳи алайҳи бўйлари узун, ранглари қорамтир ва соқоллари кенг ҳамда оппоқ зот эдилар. У кишининг соқоллари орасида баъзи қора толалари ҳам бор эди. У кишининг суҳбатларига тўйилмасди. Шогирдлари дарсларини бахт ва саодатга ғарқ бўлган ҳолда ўтказар эдилар. У киши зоҳир ва бо-тин илмларни пухта эгаллаган эдилар.\nХожа Убайдуллоҳ Аҳрор раҳматуллоҳи алайҳининг нурли юзларини кўрган кишилар у кишининг ҳақларига дуо қилар ва мақтовлар айтар эдилар. У кишининг сўзлари ва шеърлари тариқатга ҳужжат эди.\nХожа Убайдуллоҳ Аҳрор раҳматуллоҳи алайҳи ҳазрати Умар розияллоҳу анҳунинг насабидан эдилар.\nУ киши раҳматуллоҳи алайҳининг муборак ҳаётларини ўрганган тарихчиларнинг таъкидлашларича, у киши туғилганларидан кейин, то оналари нифосдан пок бўлиб, ғусл қилмагунларича эммаганлар.\nХожа Убайдуллоҳ Аҳрор раҳматуллоҳи алайҳи ёшлик чоғларидан бошлаб шариат ва тариқат илмларини пухта эгаллай бошладилар. Бу борада кўпчилик у кишига ҳавас қилар эди. У кишининг боболари ўз замонасининг қутбларидан бўлган бир киши эдилар. Мазкур бобо ўз ўлимлари яқинлашганини сезганларида, болалари ва набираларини атрофларига жамладилар. Уларга насиҳат ва дуо-лар қилдилар. Сўнгра ётган жойларидан туриб ўтирдилар ва кичик Убайдуллоҳ Аҳрорни қучоқларига олиб туриб:\n«Аллоҳ таолодан менга башорати берилган бола шудир. Яқинда бу ўғлим шариат аҳли, тариқат пири, маърифат маъдани ва ҳақиқат эркаги бўлажак. Бу ўз замонасининг чироғи бўлажак, Аллоҳнинг улуғ бандаси бўлажак», дедилар.\nКейин у киши ўтирганларга Хожагон тариқати зўраки бир нарса бўлмай, Ҳақ томонга чин дилдан йўналмоқ эканини уқтирдилар ва:\n«Бу асосни билиб, англамоқ хожа Абдулхолиқ Ғиждувоний ҳазратларининг силсиласига хосдир. Ул зотнинг йўлларини тутганлар ўн бир асос-ла нафсларини муҳофаза этиб, ўта даражада эҳтиётли бўладилар», дедилар.\nХожа Убайдуллоҳ Аҳрор раҳматуллоҳи алайҳи йигирма икки ёшларида таҳсили илмни тамомлаш мақсадида Самарқандга бордилар. У киши мазкур шаҳарда икки йил давомида зўр иштиёқ билан таҳсили илм қилдилар.\nХожа Убайдуллоҳ Аҳрор раҳматуллоҳи алайҳи йигирма тўрт ёшларида ўша вақтнинг улуғ машойихларидан саййид Қосим Анвар, мавлоно Шарафуддин Хомуш, хожа Сирожуддин Пири Чиштий, мавлоно Шоший, хожа Алоуддин Ғиждувоний ва мавлоно Ҳисомуддин Порсо кабиларнинг мажлислари ва суҳбатларида бўлиб, улардан файз олдилар.\nКейинроқ хожа Убайдуллоҳ Аҳрор раҳматуллоҳи алайҳи хожа Алоуддин Аттор ҳазратларининг марқадларини зиёрат қилиш учун Ғиждувонга бордилар. Сўнгра хожа Яъқуб Чархий раҳматуллоҳи алайҳининг ҳузурларига бориб, у кишига қўл бердилар ва уч ой хизматларида бардавом бўлдилар. Ўша ерда сайри сулук илмини тўлиқ эгалладилар.\nКейин Мавлоно Чархий раҳматуллоҳи алайҳининг изнлари ила Шоҳ Нақшбанд ҳазратларининг Бухоро ва бошқа юртлардаги барча халифаларини зиёрат қилдилар. Хожа Убайдуллоҳ Аҳрор раҳматуллоҳи алайҳи ул азизларнинг суҳбатларида бўлиб, файзларига шерик бўлдилар.\nХожа Убайдуллоҳ Аҳрор раҳматуллоҳи алайҳи йигирма тўққиз ёшларида Тошкентга қайтиб, олган илм ва тажрибаларини бошқаларга улаша бошладилар. У киши ҳалол ризқ топиш мақсадида зироатчилик билан машғул бўлдилар.\nХожа Убайдуллоҳ Аҳрор раҳматуллоҳи алайҳининг ишларига Аллоҳ таоло баракалар ёғдирди. У кишининг молу дунёси беҳисоб кўп бўлиб, тарқатадиган закот ва ушрларининг ҳам ҳисобини биров билмас эди.\nШу билан бирга, хожа Убайдуллоҳ Аҳрор раҳматуллоҳи алайҳи ўзлари тариқат ишини ҳеч ҳам сусайтирмай олиб борар, иршод ишларидан бир лаҳза ҳам тўхтамас эдилар. У кишининг илмлари, файзлари ва сўзлари кишиларни маҳлиё қиларди. У киши ўз фикрларини баён қилишда шеърий услубдан ҳам фойдаланар эдилар.\nИмоми Роббоний ўзларига хожа Убайдуллоҳ Аҳрор раҳматуллоҳи алайҳини ўрнак қилиб олган бўлиб, у киши ҳақида жумладан, қуйидаги ибораларни айтиб юрар эканлар:\n«Улуғ шайх хожа Убайдуллоҳ Аҳрор раҳматуллоҳи алайҳи султонларнинг олдиларига кирар, уларнинг мажлисларида ҳозир бўлар ва ўзларининг ботиний қувватлари, руҳий малакалари ила уларга таъсир ўтказар эдилар. Улар у зотга бўйсуниб, итоат қилар эдилар. Сўнгра у зот улардан пок шариатни ёйишда фойдаланар эдилар».\nХожа Убайдуллоҳ Аҳрор раҳматуллоҳи алайҳи шариатга катта эътибор берар эдилар. Бу ҳақда ўзлари қуйидагиларни айтардилар:\n«Агар шайхлик, одамлардан байъат олиш ва иршодга боғланиб қолганимда, тариқат шайхларидан бирор шайх ўзига байъат қиладиган ва муридларига қўшиладиган одамни топа олмай қоларди. Лекин Аллоҳ таоло менга бошқа нарсани ирода қилди. У ҳам бўлса, пок шариатни ёйиш ва Ислом миллатини қўллаб-қувватлаш эди».\nХожа Убайдуллоҳ Аҳрор раҳматуллоҳи алайҳи ҳижрий 893 сананинг рабиъул аввал ойида Самарқанд шаҳрида вафот этдилар. Ҳозир у зотнинг қабрлари яқинида исмлари билан аталувчи жоме масжид ҳам ишлаб турибди.\nХожа Убайдуллоҳ Аҳрор раҳматуллоҳи алайҳи силсила омонатини мавлоно Яъқуб Чархий ҳазратларидан олганлар. Шунингдек, Абдулхолиқ Ғиждувоний, Шоҳ Нақшбанд ва Алоуддин Аттор раҳматуллоҳи алайҳимдан маънавий озуқа олганлар.\n13:10 / 02.02.2019 3582\n14:00 / 02.02.2019 2531\nБизнинг тилимизда .одоб, тарзида талаффуз қилинишига одатланиб қолинган арабча .адаб, сўзи аслида .маъдаба, ўзагидан олингандир. Маъдаба эса одамлар даъват давоми...\n2023 15:00 / 24.08.2019\nТазкия 171-дарс.Ҳасаднинг сабаблари\nҲасаднинг бир неча сабаблари бор. Уламоларимиз мазкур сабабларни ўрганиб чиқиб, асосийлари олтита эканини таъкидлаганлар. Уларни қисқача ўрганиб чиқамиз1. давоми...\n1788 17:00 / 05 февраль\nЗикрнинг фойда ва самаралари\n1. Зикр шайтонни қувади ва савалайди.2. Зикр Аллоҳ таолони рози қилади.3. Зикр ғамандуҳларни кетказади.4. Зикр шодлик ва сурурни жалб қилади.5. Зикр қалб ва баданни давоми...\n2153 15:00 / 18.11.2018\nАрабчада .хирқа,, ўзбекчада .жанда, деб аталган ўзига хос кийим кийиш бир вақтлар сўфийлар орасида кенг тарқалган эди. Суфийларнинг турли рангдаги ямоқлар солинган давоми...\n2348 05:00 / 28.02.2017\n2758 05:20 / 10 апрель\n99820 11:56 / 10.10.2018


ЎзА - Ташаббускорликка чорлаётган танлов\nТашаббускорликка чорлаётган танлов\n18.04.2017 17:52 Чоп этиш версияси\nПойтахтимизда Ўзбекистон Республикаси Президенти соврини учун “Ташаббус – 2017” кўрик-танловини ташкил этиш ва ўтказишга бағишланган матбуот анжумани бўлиб ўтди.\nЎзбекистон Савдо-саноат палатаси раиси ўринбосари вазифасини бажарувчи А.Икромов ва бошқалар кичик бизнeс ва хусусий тадбиркорлик халқнинг турмуш даражасини яхшилаш, аҳолининг реал даромадларини ошириш ва бандлигини таъминлашнинг муҳим омили бўлаётганини қайд этди. Мазкур тармоқни қўллаб-қувватлашга қаратилган изчил чора-тадбирлар хусусий секторнинг тараққий этишида муҳим аҳамият касб этмоқда. Ўзбекистон Республикаси Президенти соврини учун ўтказиб келинаётган “Ташаббус” кўрик-танлови бунга ёрқин мисолдир.\n1996 йилда асос солинган танлов кичик бизнес ва хусусий тадбиркорликни ривожлантириш, соҳа вакиллари эришаётган илғор натижаларни тарғиб қилиш, аҳоли ўртасида ишбилармонлик фаолиятига бўлган қизиқишни кучайтириш, тадбиркорларнинг имкониятларини юзага чиқаришга хизмат қилиб келмоқда. Ўтган даврда танловда 200 мингга яқин фермер, ҳунарманд ва тадбиркор қатнашди. Мамлакатимизда кичик бизнес ва хусусий тадбиркорликнинг роли ва ўрни мустаҳкамланиб бориши самарасида танлов кўлами тобора кенгайиб бораётир. 2016 йилги танлов босқичлари 8 мингга яқин тадбиркорлик субъекти вакилларини ўзида бирлаштирди.\nСўнгги йилларда иштирокчилар орасида фармацевтика, тўқимачилик соҳасида экспортбоп маҳсулот ишлаб чиқараётган тадбиркорлар сафи кенгайиб бораётир. Фермерлик йўналишида қишлоқ хўжалиги, чорвачилик, паррандачилик, балиқчилик, асаларичилик маҳсулотлари етиштириш ва қайта ишлашга ихтисослаштирилган мулкдорлар иштирок этмоқда. Мамлакатимиз ҳудудларида ташқи бозорда харидоргир бўлган халқ амалий санъати намуналарини тайёрлаётган уста ва косиблар ҳунармандлик соҳасида ўз маҳсулотларини намойиш этмоқда.\nТадбирда жорий йил ушбу кўрик-танловга Ўзбекистон Республикаси Вазирлар Маҳкамасининг 2017 йил 6 апрелдаги тегишли фармойишига мувофиқ тайёргарлик кўрилаётгани таъкидланди.\nКўрик-танлов ғолиблари “Йилнинг энг яхши тадбиркори”, “Йилнинг энг яхши фермери”, “Йилнинг энг яхши ҳунарманди” асосий номинациялари, шунингдек, “Йилнинг энг ёш тадбиркори”, “Энг яхши тадбиркор аёл”, “Энг яхши инновация лойиҳаси”, “Ёшларга энг кўп иш жойи яратган тадбиркор”, “Энг яхши оилавий бизнес соҳиби”, “Энг масъулиятли ижтимоий шерик”, “Менинг юртим – менинг ифтихорим”, “Энг яхши экспортчи”, “Йилнинг энг яхши маҳсулоти” қўшимча номинациялари бўйича аниқланади.\n– Бундан ташқари, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган чора-тадбирларга мувофиқ «Ташаббус – 2017» кўрик-танловида иккита қўшимча номинация жорий қилинди, – дейди Ўзбекистон Савдо-саноат палатаси бош мутахассиси Исомиддин Нуриддинов. – Бу номинацияларда ўз савдо белгисини ички ва ташқи бозорларга муваффақиятли татбиқ этган ҳамда янги бозорларни эгаллаган, шунингдек, импорт ўрнини босадиган, экспортбоп янги маҳсулотлар ишлаб чиқарган тадбиркорлик субъектлари ғолиблик учун курашиши мумкин бўлади.\nКўрик-танлов доирасида тадбиркор, фермер ва ҳунармандлар пойтахтимиздаги касб-ҳунар коллежлари ва лицей ўқувчилари, олий ўқув юртлари талабалари учун маҳорат сабоқлари ўтказади.


Қозоғистонлик ҳайдовчилар бир ҳафтадан бери Тошкентда ушлаб турилибди - EFFECT.UZ\n. 13:42 | 09.10.2021\nҚозоғистонлик олти нафар ҳайдовчи видеомурожаат қилиб, ўзбекистонлик тадбиркорнинг божхонадан қарздорлиги сабаб Ўзбекистондан чиқиб кетолмаётганини айтмоқда.\nҚозоғистонлик юк машина ҳайдовчиларининг айтишича, улар Қашқадарё вилоятининг Нишон туманига 305 бош наслли қора мол олиб келган. Бироқ, бир ҳафтадан бери Тошкентда ушлаб турилибди.\nҲайдовчилар тадбиркорнинг қарзи сабаб улар жавобгар бўлаётганини адолатсизлик дея баҳолашмоқда.\n“Мазкур масалага масъул бўлган ўзбекистонликлар муаммони ҳал этмаса, Ўзбекистондан чиқиб кетиш учун Қозоғистондан ёрдам сўрашга мажбур бўламиз”, — дейди юк машинаси ҳайдовчилари.\nCирдарёда ҳоким ўринбосари ва унинг шеригига нисбатан ҳукм ўқилди\nЎзбекистон Афғонистонда содир этилган теракт бўйича баёнот берди


Сенатор Ортиқова: "Амнистия қонун доирасида қўлланилиши кафолатланади"\n26 октябр 2021, Тошкент вақти: 03:27\nЎзбекистон Сенатори Светлана Ортиқова барча маҳбусларнинг ҳуқуқлари тенг ҳимоя қилинишини таъкидлади.\nЎзбекистон мустақиллигининг 19 йиллиги муносабати билан амнистия эълон қилинди. Ўзбекистон Респуликаси Олий Мажлис Сенати президент Ислом Каримов киритган таклифни 28 август куни муҳокама қилиб, авф этиш ҳақидаги қарорни қабул қилди.\nОзодлик мухбири Олий Мажлис Сенатининг Қонунчилик ва суд-ҳуқуқ масалалари бўйича қўмитаси раиси Светлана Ортиқова билан суҳбатлашиб, дастлаб амнистия бўйича неча киши озодликка чиқарилиши ҳақида сўради.\n- Ҳозир мен мана шу қўмита раиси сифатида “Тахминан қанча чиқади¸ қанча нима бўлади?” деган саволга жавоб бера олмайман. Чунки менда унақа рақам йўқ. Мен сенатор сифатида ва қўмита раиси сифатида айтишим мумкинки¸ мана президентимиз ажойиб байрам мустақиллик эълон қилинганлигининг 19 йиллиги муносабати билан тақдим этган амнистия актини қўллаш ҳақидаги қарорни 28 август куни учинчи ялпи мажлисда Сенат қабул қилган. Бу кун тартибининг биринчи масаласи эди.\nИккинчи масала бу шу актни амалиëтда қайтарзда қўллаш ҳақидаги низом эди ва у ҳам қабул қилинган. Алоҳида тоифалар ҳам белгиланган. Рухсат берсангиз¸ шу тоифаларга тўхталсам.\nДемак аëллар¸ жиноятни содир этиш пайтида 18 ëшга тўлмаган шахслар¸ 60 ëшдан ошган эркаклар ҳамда чет эл фуқаролари. Амнистия актига юридик табиатидан қарасангиз¸ ўзи асли номуайян шахслар доирасига қаратилган ҳужжат. Лекин уни қўллашда алоҳида¸ ҳар бир шахсга нисбатан якка тартибда кўрилади.\nЯна битта эътиборли жиҳати амнистия акти қарори қабул қилиниши судлар томонидан амалга оширилади. Биласиз¸ Ўзбекистонда ҳокимият бўлиниши бор. Суд ҳокимияти ва бизнинг асосий қонунимизда белгилаб берилган фуқароларнинг ҳуқуқ ва эркинликлари¸ уларни чеклашларни фақат суд амалга оширишлигини инобатга олиб¸ шу қарорда ҳам белгиланганки¸ фақат суд амнистия актини қўллайди. Шунда ҳам жамоатчилик назорати ўрнатилади. Депутатлик корпуси¸ сенаторлар¸ жамоатчилик¸ нодавлат ва нотижорат ташкилотлар ҳамда оммавий ахборот воситалари ходимлари шу жараëннинг устидан назорат қилишади.\nОзодлик: Шу назорат қилинаëтган пайтда ҳар бир маҳбуснинг ҳуқуқининг тенглиги кафолатланиши қандай бўлади?\n- Албатта¸ албатта. Бизнинг асосий қонунимизда ҳам¸ миллий қонунчилигимизда ҳам тенг ҳуқуқлиги ҳам ҳуқуқ¸ ҳам мажбурият нуқтаи назаридан шу қонуннинг олдида жавобгарлик ва масъулиятни ҳис этишлиги асосий қонунимизда белгиланган. Миллий қонунчилигимизда бу бор. Айниқса амнистия актини қўллашда ҳам шу тамойил албатта ғалаба қозонади. Мабодо¸ бу ҳам низомда белгилаб берилган¸ амнистия актини қўллашда қанақадир суиистеъмолчиликлар¸ актни нотўғри қўллаш ëки қўллаш лозим бўлсаю қўллаш рад этилган бўлса¸ албатта шу тўпланган материаллар тегишли чоралар кўрилиши учун Ўзбекистон Олий судига ва Бош прокуратурага юборилади.\nОзодлик: Светлана опа¸ қарорнинг 5-бандида бир тоифа маҳбуслар алоҳида кўрсатилган. Тақиқланган ташкилотлар фаолиятидаги иштироки¸ улар таркибида тинчлик ва хавфсизликка қарши ëки жамоат хавфсизлигига қарши жиноятлар содир этилганлиги учун биринчи марта озодликдан маҳрум қилишга ҳукм этилиб¸ тузалиш йўлида қатъий ўтган шахслар озод қилинсин дейилган.\n- Қатъий¸ қатъий Фаррухжон.\nОзодлик: Шу ҳақда айтиб берсангиз. Чунки бунақа моддалар билан қамалаëтганлар кўп бўлаяптида кейинги пайтда.\n- Кўп бўлаяпти деганингиз нима?\nОзодлик: Энди ....\n- Ким қандай жиноятни содир қилса¸ ўша қонун олдида жавоб бераяпти.\nОзодлик: Ўшани айтаяпманда. Кейинги бир йил давомида жуда кўп судлар бўлди. Бу ҳақда сизга бир неча марта мурожаат қилдик. Шуларнинг ҳуқуқлари ҳимоя қилинишига алоҳида эътибор қаратиладими? Мана бу тоифа маҳбуслар алоҳида банд билан кўрсатилган.\n- Албатта. Мана амнистия актини¸ қарорини сиз мисол учун ўқийдиган бўлсангиз¸ у ерда биринчи¸ иккинчи¸ учинчи ва охирги 11-бандгача бунинг бажарилиши устидан жамоатчилик назорати ўрнатилади. Қолаверса¸ Бош прокуратура бор¸ Олий суд бор. Ўшалар ҳам судларнинг устидан назорат¸ амнистия актини қўллашни назорат қилади. Материаллар тўплаганда¸ шахсий йиғма жилдни ўрганганда¸ ўша шахсни ўрганганда албатта адолат қозонади.\nАгар шахс ҳақиқатан қатъий тузалиш йўлига кирган бўлса¸ амнистия акти қачон қўлланади? “Мен ҳақиқатан ҳам шу жиноятни содир қилганман. Мен шу жиноятни содир этганим учун менга жазо берилган. Лекин мен минг тавба қилдим. Мен бошқа қонун чегарасини бузмайман” деганларга нисбатан албатта амнистия қарори қўлланилади.\nАмнистия актини қўллаганда¸ беш қўл баробар эмас¸ албатта 100 фоиз тўғри қўлланилади деб ҳеч ким кафолат бермайди. Шунинг учун ҳам низомда алоҳида банд билан мана шунинг устидан жамоатчилик назорати¸ прокурорлик назорати ўрнатилиши¸ суд назорати ўрнатилиши¸ мабодо мана шунақа ҳолатлар аниқланса¸ шунақа шахсларга нисбатан тўпланган ҳужжатлар Олий суд ва Бош прокуратурага юборилиши ва чора кўрилиши учун Сенат томонидан тегишли қарор қабул қилинган.\nОзодлик: Светлана опа¸ мана жамоатчилик ташкилотлари деяпсиз. Мана Суръат Икромов ëки Васила Иноятова каби мустақил ҳуқуқ ҳимоячилари бор. Давлат рўйхатидан ўтган¸ ўтмаган ташкилотлар бор. Шулар ҳам бу жараëнга қўйиладими?\n- Нодавлат нотижорат ташкилот давлат рўйхатидан ўтмаган бўлса¸ мен сенатор сифатида сизга айтаман¸ мен учун унақа ташкилот йўқ.\nОзодлик: Светлана опа¸ қатъий тузалиш йўлига ўтган деб кимлар топилади? Бирор ариза ëзиш керакми ëки хулқ-атворига қараб белгиланадими? Қандай бўлади бу?\n- Ҳар қандай ташкилотнинг ўзининг тартиб-қоидалари бор. Тузалиш йўлига кирганларни мантиқий нуқтаи назардан тартиб-қоидаларга риоя этган¸ жазо чораларига тортилмаган¸ ҳақиқатан кечирим сўраган шахсларга нисбатан амнистия қарори қўлланилади.


Собиқ депутат Қобул Дусов судга берилди - Namanganliklar.uz\nСобиқ депутат Қобул Дусов судга берилди\nИжтимоий тармоқарда Халқ таълими вазирлиги фуқаро Қобул Дусовни судга берганлиги ҳақида хабарлар тарқалди. Вазирлик бу хабарларни тасдиқлади.\n«Дарҳақиқат, Халқ таълими вазирлиги ўзининг шаъни, қадр-қиммати ва ишчанлик обрўсига путур етказувчи маълумотлар тарқатганлиги учун фуқаро Қобул Дусовдан раддия беришни талаб қилиб фуқаролик судига мурожаат қилган.\nСуд жараёни якуни бўйича қўшимча маълумотлар тақдим этилишини билдирамиз», дейилади вазирлик хабарида.\n5 046 Ko'rishlar\nТошкентда мактаб биносида марихуана қовураётган қоровул ушланди


Бюджет маблағлари қандай ишлатиляпти? – Jurnalist\nБюджет маблағлари қандай ишлатиляпти?\nR S2019-09-25T10:35:10+00:0025 Sentabr, 2019|Навоий вил.|\nБу саволга Уюшманинг Навоий вилояти бўлими ташаббуси билан Навоий шаҳридаги “Coworking” марказида вилоят Молия бош бошқармаси ҳамда Ғазначилик бошқармаси ҳамкорлигида “Молия тизими: шаффофлик йўлидаги ислоҳотлар” мавзусида ўтказилган матбуот анжуманида жавоб берилди.\nАнжуманда Ғазначилик бошқармаси бошлиғи Қаҳрамон Шукуров ҳамда Молия бош бошқармаси бошлиғининг биринчи ўринбосари Азим Тошпўлатов сўзга чиқиб, тизимда олиб борилаётган ишлар, ислоҳотлар, янгиликлар хусусида маъруза қилди. Хусусан, жорий йилнинг ўтган даврида вилоят Ғазначилик органларида жами 450 га яқин бюджетдан маблағ олувчи ташкилотлар ҳамда бюджетдан ташқари жамғармаларнинг қарийб 1 триллион сўмлик шартномалари қонунда белгиланган тартибда рўйхатдан ўтказилган. Соҳа вакиллари томонидан бюджетдан иш ҳақи олувчи ходимларнинг маошлари кечи билан ҳар ойнинг 5 санасига ташлаб берилиши тизимли амалга оширилиб келинмоқда.\n—Уюшманинг вилоят бўлими ташаббуси билан ташкил этилаётган матбуот анжуманлари оммавий ахборот воситалари вакиллари ҳамда ташкилот ва муассасалар учун айни муддао бўлмоқда, — дейди “Саломатлик” газетаси мухбири Жамолиддин Ахтамов. — Молия муассасалари билан ҳамкорликда ўтказилаётган бугунги матбуот анжуманида соҳа раҳбарларидан мазкур соҳада амалга ошрилаётган янгиликлардан, бюджет кодексининг мазмун-моҳиятидан хабардор бўлдик. Энг муҳими, бу анжуман соҳадаги билимларимизни мустаҳкамлашга замин яратди.\nМолия тизими бўйича вилоят маҳаллий бюджетининг жорий йил учун тасдиқланган даромадлар тушумлари прогнози 7 919,2 миллиард сўмни ташкил этади. (Ўтган йили 4 485,5 миллиард сўм). Шундан, маҳаллий бюджет тушум режаси 1 495,8 миллиард (Ўтган йили 860,0 миллиард) сўм. Жорий йилнинг 8 ойлик ижроси давомида белгиланган прогноз 109,9 фоизга бажарилди.\nМаҳаллий бюджет харажатларининг ўртача 51 фоизини халқ таълими тизими харажатлари, 31,4 фоизини соғлиқни сақлаш, 9,3 фоизини мактабгача таълим, 3,6 фоизини маданият ва спорт ва бошқа соҳалар ташкил этади.\nМолия вазирлиги томонидан “Очиқ бюджет портали” ташкил этилганлиги фуқароларимизнинг бюджет маблағларини тақсимлашда бевосита иштирок этишларида муҳим аҳамият касб этмоқда, – деди вилоят Молия бош бошқармаси бошлиғининг биринчи ўринбосари А.Тошпўлатов – Хусусан, бугунги кунда openbudget.uz сайтида рўйхатдан ўтиб, ҳар ким ўз ҳудуди бўйича ижтимоий соҳа объектларида амалга оширилиши лозим бўлган қурилишлар ва бошқа тадбирлар юзасидан таклиф бериши мумкин. Энг кўп овоз олган таклифларни амалга оширишга маҳаллий бюджет маблағларининг 10 фоизи сарфланади. Мазкур сайт жорий йилда иш бошлаганидан буён 10 мингта таклифлар келиб тушган. Хусусан, вилоятимиздан Зарафшон шаҳри аҳолиси энг кўп таклифлар билан чиққан. Бугунги кунда мазкур лойиҳалар ўрганиб чиқилмоқда.\nМатбуот анжуманида журналистлар орттирилган бюджет маблағларининг қай тартибда ишлатилаётгани ва нималарга йўналтирилаётгани ва мазкур тармоқ юзасидан ўзларини қизиқтирган барча саволларга мутасаддилардан атрофлича жавоб олдилар.\nижодий уюшмаси Навоий\nвилояти бўлими мутахассиси.\nСуратлар муаллифи Сирож Аслонов.\nЯнгича дунёқараш билан юксалиш сари: журналистлар Навбаҳор туманидаги ижтимоий-иқтисодий ўзгаришлар билан танишди\n17 Sentabr, 2019\nЖурналистлар билан кўпроқ учрашамиз\n10 Sentabr, 2019\nШу пайтгача ҳеч ким мени йўқлаб келмаган\n29 Avgust, 2019\nҲудудлардаги ўзгаришларга ижтимоий тармоқлардаги нохолис ахборотларга қараб баҳо бераяпмиз


Давлат хизматлари кўрсатиш миллий тизими: кеча ва бугун | Qalampir.uz\nДавлат хизматлари кўрсатиш миллий тизими: кеча ва бугун\nЖамият\t21 Май 12:15 3596\nЯнги тизимга илк қадам\nДавлат хизматлари ҳар бир инсон ҳаётининг ажралмас қисмига айланмоқда. Мисол учун, ҳар куни фуқаролар боланинг туғилганлик ҳақидаги гувоҳномасини олиш, уни болалар боғчасига, кейинчалик эса кейин мактабга жойлаштириш, турли хил маълумотлар, бизнес очиш ва уни ривожлантириш учун турли лицензиялар олиш заруриятига дуч келмоқдалар.\nБугунги кунда ушбу жараёнларни битта жойда — Давлат хизматлари марказида амалга ошириш мумкин.\nБуларнинг барчаси давлатимиз раҳбарининг ташаббуси билан 2017 йил 12 декабрда давлат хизматлари миллий тизимини ислоҳ қилиш бўйича туб қадам ташланган пайтдан бошланди. Шу заҳотиёқ янги давлат тузилмаси яратилиб, унга бюрократияни олдини олиш, шунингдек, фуқароларнинг давлат органларига ишончи ва умидини оқлашдек юксак вазифалар юклатилди.\nБилдирилган ишончнинг самараси\n3 йилдан ортиқ вақтдан буён Давлат хизматлари марказлари халқимиз тезкорлик, қулайлик ва сифат тамойилларига асосланган энг зарур давлат хизматларини олиши мумкин бўлган ягона жойга айланиб улгурди.\nБугун мамлакатимизнинг ҳар бир туман ёки шаҳарида биттадан жами 205 та Давлат хизматлари марказлари фаолият юритмоқда. Аҳоли фикрини ўрганиш амалиёти доимий равишда йўлга қўйилган бўлиб, уларнинг истакларига кўра кўрсатилаётган хизматлар сони ортиб бормоқда.\nМасалан, 2018 йилгача бўлган даврда Давлат хизматлари марказлари орқали фақат тадбиркорлик субъектларига 37 турдаги давлат хизматлари кўрсатилган бўлса, бугунги кунда ушбу хизматлар сони 157 тага етди.\n2017 йилда тадбиркорларга 120 мингдан ортиқ давлат хизматлари кўрсатилган бўлса, бугун жисмоний ва юридик шахсларнниг давлат хизматлари кўрсатиш бўйича 28 миллиондан ортиқ мурожаатлари қабул қилинди. Яъни, 219 баробарга кўпайди.\nБугунги кунда давлат хизматлари соҳасига оид 110 та норматив-ҳуқуқий ҳужжат лойиҳалари ишлаб чиқилиб, 70 дан ортиқ хизматлар тўлиқ қайта кўриб чиқилди. Бу, ўз навбатида, фуқаролар томонидан тақдим этиладиган ҳужжатлар сонини 167 дан 79 га, хизмат кўрсатилиши учун талаб этиладиган муддатни эса 2 баробардан кўпроқ — жами 499 кунлик муддат 271 кунга қисқаришига имкон берди.\nАҳоли ва тадбиркорлик субъектларига давлат хизматларидан фойдаланишда янада қулай шароитлар яратиш, бу борада бюрократик тўсиқларни қисқартириш мақсадида давлат раҳбарининг тегишли Фармони билан давлат ҳокимияти органлари томонидан аҳолидан 17 турдаги маълумотнома ва ҳужжатларни талаб қилиш бекор қилинмоқда.\nБу билан фуқароларнинг давлат хизматларидан фойдаланишда сарфлайдиган ортиқча маблағлари тежалишига эришилиб, оворагарчиликлари олди олинади.\nСарфланган меҳнат эътиборсиз қолмайди\nДавлат хизматлари кўрсатишда илк бор умумреспублика бўйича хизмат кўрсатишнинг экстерриториал тамойили ҳамда тадбиркорлик субъектларини рўйхатдан ўтказиш билан бир вақтда банк ҳисобрақамларини очиш механизми йўлга қўйилиб, муҳр ва штамплардан фойдаланиш мажбурияти бекор қилинди.\nНатижада Жаҳон банкининг эълон қилинган “Бизнесни юритиш 2020” рейтингининг Давлат хизматлари агентлиги масъул бўлган “Бизнесни рўйхатдан ўтказиш” индикаторида Ўзбекистон Республикаси 190 та давлатлар ичида 8-ўринни эгаллади. Мустақил Ўзбекистон тарихида биринчи бор топ-10 таликка кирди.\nДавлат хизматлари ҳар бир хонадонда\nДавлат хизматлари агентлиги ҳар бир одам, яшаш жойидан қатъий назар, сифатли давлат хизматларидан фойдаланиши учун имкон яратишга алоҳида эътибор қаратади.\nХусусан, давлат идоралари ичидан биринчилардан бўлиб, Агентлик томонидан “мобиль”, яъни сайёр давлат хизматлари тушунчаси халқ орасида танитилди.\nДам олиш кунлари ДХМ ходимлари махсус техника билан жиҳозланган транспорт орқали бориш қийин бўлган чекка ва тоғли ҳудудда яшовчи аҳоли учун сайёр хизматларни кўрсатади. Шу кунгача мақбул, қулай ва шаффоф услублардан фойдаланган ҳолда республика бўйича 645 мингдан ортиқ сайёр хизматлар кўрсатилди.\nТуман марказидан узоқда (100-300 км) жойлашган ҳудудларда ҳамда аҳолининг эҳтиёжларидан келиб чиқиб, давлат хизматлари марказининг 116 та филиали фаолияти йўлга қўйилди, улар орқали кўрсатилган хизматлар сони қарийб 100 мингдан ошди.\nФҲДЁ соҳасида “ҳужжатлар ҳаракатланмоқда”\nБарчага маълум, ДХМларнинг асосий вазифалари қаторида фуқароларнинг давлат идоралари вакиллари билан алоқасини имкон даражада камайтириш. Буларни амалга оширишнинг асосий мезони эса — давлат идораларининг архив ҳужжатларини рақамли кўринишга ўтказиш ҳамда давлат хизматлари кўрсатиш жараёнида зарур бўлган маълумотларнинг электрон тизимларини яратишдан иборат.\nБошқа идораларга ўрнак бўлган ҳолда, ДХА рақамлаштириш ишларини ФҲДЁ органларидан бошлади. Бунинг учун махсус рақамлаштириш ускуналари ишга солиниб, бугунги кунда никоҳ тузиш, никоҳдан ажралиш, туғилиш ва ўлим тўғрисидаги ФҲДЁ архивларида сақланаётган қоғоз шаклидаги 60 млн. архив маълумотлар рақамлаштирилди. Натижада, фарзанд туғилганлигини расмийлаштириш учун ФҲДЁ органларида композит хизматлар кўрсатиш йўлга қўйилди. Яъни, туғилишни қайд этиш, болани поликлиникада рўйхатга қўйиш, турар жойи бўйича ҳисобга олиш, бир марталик нафақа пулини тайинлаш ҳамда давлат мактабгача таълим муассасасига навбатга қўйиш хизматлари бир вақтнинг ўзида амалга оширилмоқда. Композит давлат хизматлари кўрсатилишининг йўлга қўйилиши билан талаб қилинадиган 15 дан ортиқ ҳужжат қисқариб, 4 та идорага боришга чек қўйилди.\nХизмат сифати доимий назоратда\nДавлат хизматларини кўрсатувчи ваколатли органлар маълумотлар базалари яратилиб, давлат хизматларини кўрсатиш платформасининг ишга туширилиши давлат хизматларини кўрсатиш тартиби ва муддатларига риоя этилиши аҳволини мониторинг қилиш имконини яратди.\nЭътиборли жиҳати шундаки, Ўзбекистон Республикаси Қонунига асосан, Маъмурий жавобгарлик тўғрисидаги кодексга давлат хизматлари кўрсатиш соҳасидаги қонун ҳужжатларини бузишда ифодаланадиган ҳаракатлар учун жавобгарлик белгиланди. Давлат хизматлари агентлиги директори ва унинг ўринбосари ҳамда ҳудудий бошқармалар бошлиқлари ва уларнинг ўринбосарларига айбдор мансабдор шахсларга нисбатан бевосита маъмурий жавобгарлик чораси қўллаш ваколати берилди.\n“Қарши тажрибаси” асосида электрон давлат хизматларидан фойдаланиш кўникмаларини маҳаллаларда, шунингдек ёшларда тўлиқ тушунча ҳосил бўлишига ҳаракат қилинмоқда.\nДавлат хизматлари марказларида интернетга уланган компьютерлар ёрдамида марказларга ташриф буюрган фуқароларга, уларнинг хоҳишига кўра, электрон хизматлардан фойдаланиш тартиби тушунтирилмоқда. Электрон давлат хизматларидан фойдаланиш билим ва кўникмаларини шакллантириш ва ривожлантириш бўйича жойларда маҳалла фуқаролари йиғинлари ҳамда таълим муассасалари масъул ходимлари, талабалар, ўқувчилар учун “ДХМ —Маҳалла — Фуқаро” тамойили асосида дарслар йўлга қўйилди. Мақсад - давлат хизматларидан масофадан туриб фойдаланиш кўламини кенгайтириш.\nАлбатта соҳада ўз ечимини кутаётган масалалар ҳам бор. Давлат хизматлари агентлиги тартиб-таомилларни соддалаштириш ҳамда давлат хизматлари кўрсатиш сифатини ошириш бўйича ишларни давом эттиради.\nИшонч телефони: 1148\nэлектрон почта манзили: info@davxizmat.uz\nБатафсил маълумот учун сайтимизга ташриф буюринг.\nFacebook’да дўстларингиз билан бўлишинг.\nInstagram’да янгиликлардан бохабар бўлинг.\nTelegram каналимизга аъзо бўлинг.\n28 Ноябрь 13:57 68266\n29 Ноябрь 14:43 56365\n30 Ноябрь 10:55 34152\n29 Ноябрь 12:05 24418\n28 Ноябрь 09:52 22437


Сохта тиббий кўрик кимга зарур, кимга зарар? | Бир пиёла чой\n← Олтинли одам ва унинг ўғли\nАҚШда ўзини мактаб ўқувчиси деб кўрсатиб келган украиналик эркак қўлга олинди →\nСохта тиббий кўрик кимга зарур, кимга зарар?\tPosted on November 20, 2016\tby birpiyolachoy Бирор жойга ишга кираман десангиз, сиздан шахсий ҳужжатлар қатори тиббий дафтарча ёки маълумотнома талаб қилинади. Унда поликлиника шифокорлари кўригидан ўтганлигингиз ва соғлигингиз тўғрисидаги маълумотлар қайд қилинади. Бу дафтар келгусида сиз ишламоқчи бўлган корхона ёки ташкилотда сақланиб, ҳар йилги тиббий кўрик натижалари қайд этиб борилади. Айниқса, мактаб, лицей ёки касб-ҳунар коллежлари ўқитувчилари янги ўқув йили бошланишидан аввал шифокорлар назоратидан ўтишларига тўғри келади.\nИш билан оилавий поликлиникалардан бирига боришимга тўғри келди. Шифокор қабулида навбат кутиб ўтиргандим, коридорда хотин-қизларнинг шовқини эшитилди. Улардан бири бизни кўргач, “Жим бўлинглар, биров билмасин, қани, тез-тез узатиб юборинглар”, дея барчасидан тиббиёт дафтарчаларини йиғиб олиб, сумкасига солди. Уларнинг “раҳбари” бизга қараб, “Узр, дарров чиқаман”, дея навбатга ҳам қарамасдан ичкарига ўзини урди. Болалар боғчасида тарбиячи бўлиб ишлайдиган аёлларнинг ўзаро муҳокамасидан сездимки, улар тиббий кўрикдан ўтишга келишган. Иши битди, шекилли, “раҳбар” хурсанд ҳолда, “боғча опалар”ни бошлаб ташқарига чиқиб кетди.\nВрач қабулига келганлардан бири менга юзланиб: “Ука, кўряпсизми тиббий кўрикдан ўтиш ўрнига таниш-билишлари орқали “кўрикдан ўтди” қилиб, тўғрилаб кетишмоқда. Улардан бирини яхши танийман, маҳалламизда яшайди, ёшлигида сил билан оғриган эди, ўзи касал бўлса, қандай қилиб ёш болалар билан ишлайди-а? Болаларга юқиб қолишидан қўрқмайдими? “Медосмотр”ни шу йўл билан тўғрилаб, анча йилдан бери ишлаб юраркан-да. Наҳотки, шифокорлар текширмасдан туриб бундай ҳолатга йўл қўйишса? Ахир, ўзларининг фарзандлари ҳам улар ишлайдиган боғчага қатнайди-ку?”\nБу гапни эшитиб ўйланиб қолдим. Ростдан ҳам турли юқумли касалликлар билан оғриган тарбиячи ёки ўқитувчи қандай қилиб болаларга таълим-тарбия бера олади? Савдо дўконлари ва бозорларда кўкйўтал ёки гриппга чалинган сотувчилар билан муомалада бўлган харидорларнинг бу касалликларга чалинмаслигига ким кафолат беради?\nСовуқ кунларда ошхона ёки ресторанларга кирсангиз, гриппга чалинган официантлар, автобус ва таксига чиқсангиз, бемор ҳайдовчилар сизга хизмат кўрсатади. Уларнинг аҳволини кўриб, “Ҳар куни тиббий кўрикдан ўтиб, кейин ишга чиқамиз”, деган сўзларига ишонасизми? Ахир, улар жамоат билан ишлаш баробарида аҳоли саломатлиги ва хавфсизлиги учун ҳам маълум даражада масъул эмасми?\n– Кўпгина давлат муассасаларида сохта тиббий кўрикдан ўтиш ҳолатлари тез-тез учраб туради, – дейди бир танишим. – Яқинда таълим муассасаларидан бирида ўтказилган текширувда идора қоровули бўлган эркак кишининг дафтарчасига бошқа шифокорлар қатори гинекологнинг ҳам “соғлом”, деб хулоса берганига кўзим тушди. Бунга кулишни ҳам, куйишни ҳам билмай қолдик. Қоровулни чақириб, аниқлик киритганимизда, кўрикка фақат дафтарчанинг ўзи “борган”лиги маълум бўлди.\nҚишлоғимиздаги мактабда физика фанидан сабоқ берувчи Бахтиёр ака ҳар бир дарсида ўқувчиларга ўз фанидан ташқари, соғлом турмуш тарзи ҳақида тушунча бериб боради. Болаларга жисмоний тарбия ва спорт, оилавий ва шахсий гигиенага амал қилишни ўргатади. Турли юқумли касаллик ва зарарли одатларнинг саломатликка зиёни, касалликларга қарши эмланишнинг фойдаси ҳақида кўп айтади.\n– Мактаб маъмуриятидан ўқувчиларни тез-тез тиббий кўрикдан ўтказишларини талаб қиламан, – дейди фидойи ўқитувчи. – Улар соғлом бўлса, биз ҳам, уларнинг ота-оналари ҳам тинч, кўнглимиз хотиржам бўлади. Синфимдаги барча ўқувчиларнинг спорт тўгаракларига қатнашини, мусобақалардан сўнг ювиниб, шахсий гигиенага риоя қилишларини назорат қилиб бораман.\nХўш, нима учун биз ўз соғлиғимиз ҳақида сохта маълумотнома олишдан уялмаймиз? Бу билан бошқаларни эмас, аввало, ўзимизни алдаяпмиз-ку! Афсуски, бу алдов жамият учун қанчалар қимматга тушишини эса, ўйлаб ҳам кўрмаяпмиз.\nБу борада қатъий ва қаттиқ жамоатчилик назоратини ўрнатиш вақти келмадимикин? Сиз нима дейсиз?\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Олтинли одам ва унинг ўғли


Beeline компаниядаги амалиёт ўташга даъвогар талабалар орасида саралаш тест синовларини ўтказди\n15:12 / 07.05.2015\n2015 йил 7 май, Тошкент. Алоқа оператори Beeline “Учинчи авлод” амалиёт ўташ доирасида иккинчи саралаш босқичи ўтказилгани ҳақида хабар беради.\nТест синовлари 6 май куни Тошкент ахборот технологиялари университетининг (ТАТУ) электрон кутубхона залида бўлиб ўтди. Танлов саралаш босқичида Ҳалқаро Вестминстер университети, Сингапур менеджментни ривожлантириш институти, Тошкент ахборот технологиялари университети, Тошкентдаги Москва давлат университети, Ўзбекистон Миллий университети, Тошкент давлат шарқшунослик институти, Тошкент молия институти, Тошкент давлат техник университети ва бошқа олийгоҳлардан 70дан зиёд талабалар иштирок этишди.\n“Тест синовлари онлайн-тизимда ўтказилди, ва талабалар қатор масалаларни ечишлари лозим эди, - воқеани шарҳлайди Unitel‘нинг жамоа билан ишлаш ва ташкилий ривожлантириш бўйича директори Екатерина Аганджанова. – Махсус ишлаб чиқарилган wеб-ресурс ёрдамида тест натижалари дарҳол аниқланди. Талабаларнинг интеллектуал даражаларини синаш учун яратилган инновацион ёндашув замонавий Beeline мақомини тасдиқлайди. Тест синовларидан муваффақиятли ўтган талабалар HR-мутахассислари ва ўзларининг бўлғуси раҳбарлари билан суҳбатдан ўтадилар”.\nТест натижалари ва суҳбатдан муваффақиятли ўтган 16 талаба мазкур йилнинг ёз мавсумидан бошлаб Beeline‘да амалиёт ўташлари мумкин.\n2015 йили, дастур доирасида, тижорат маъмурияти, техник маъмурият, ахборот технологиялари маъмурияти, жамоа билан ишлаш ва ташкилий ривожланиш бўйича маъмуриятда, шу билан бирга, Beeline юридик хизматида амалиёт ўташ очилди. Амалиёт ўташ бир йил давом этиб, иккита босқичга бўлинади. Биринчи босқич июндан август ойигача давом этиб, талабаларга таътил пайтида танланган бўлинмада тўлиқ бандлик билан амалиёт ўташга имкон беради. Амалиёт ўташ дастурининг иккинчи босқичига ўзларини яхши томондан кўрсатган, кўпроқ даражада самарали бўлган талабалар ўтади. Улар компанияда бу йилнинг сентябр ойидан 2016 йилнинг июн ойигача, ҳам ишлаб, ҳам ўқиш имкониятини таъминлаган ҳолда, маҳсус мослаштирилган график бўйича ишлашни давом эттирадилар.


17:44 07.05.2020 (Янгиланган 17:48 16.05.2020)\nСардоба сув омбори қачон ва нима мақсадда қурилгани, 1 май куни содир бўлган фавқулодда ҳолат қандай оқибатларга олиб келгани ҳақида инфографикамизда батафсил танишинг.\nСирдарё вилоятидаги Сардоба сув омоборида 1 май куни фавқулодда вазият содир бўлган, тўғон ёрилиши оқибатида бир неча аҳоли пунктлари сув остида қолган эди.\nУшбу ҳодиса оқибатида нафақат Ўзбекистон аҳолиси балким қўшни Қозоғистонда ҳам бир неча қишлоқлар, экин майдонлари сув остида қолди. Ўзбекистонда 70 минг Қозоғистонда 30 минг аҳоли турар жойларидан бошқа жойга кўчишга мажбур бўлишди.\nЎзбекистон ҳукумати томонидан тузилган махсус комиссия айни дамда ушбу ҳодиса сабабларини ўрганиш ва сув омбори иншоотларининг хавфсизлигини текшириш билан шуғулланмоқда.\nСардоба сув омбори қачон ва нима мақсадда қурилгани, фавқулодда вазият оқибатлари ҳақида инфографикамизда батафсил танишинг.


Бу йил фермерлар, тадбиркорлар ва ер эгаларига катта имтиёз ва қулайликлар яратилади – UzFK\nБу йил фермерлар, тадбиркорлар ва ер эгаларига катта имтиёз ва қулайликлар яратилади\nby UzFKUserPosted on January 4, 2021 February 11, 2021\nКейинги тўрт йилда қишлоқ хўжалиги соҳасини модернизация ва диверсификация қилиш, озиқ-овқат маҳсулотлари етиштиришни кўпайтириш, фермер ва деҳқон хўжаликларини, кластер ҳамда кооперацияларни молиявий қўллаб-қувватлаш масаласига алоҳида аҳамият берилмоқда.\nБиргина 2020 йилнинг ўзида қишлоқ хўжалиги тармоғини ривожлантириш мақсадида Ўзбекистон Республикасининг 5 та қонуни, Ўзбекистон Республикаси Президентининг 12 та фармони ва 30 дан ортиқ қарорлари ҳамда ҳукуматнинг кўплаб қарорлари қабул қилинди.\nБутун дунёда бўлгани каби юртимизда ҳам 2020 йил чинакам синов йили бўлди. Шунга қарамай, Ўзбекистон фермер, деҳқон хўжаликлари ва томорқа ер эгалари кенгаши ва унинг қуйи ташкилотлари, фермер, деҳқон хўжаликлари ва томорқа ер эгалари томонидан қишлоқ хўжалиги ерларидан оқилона фойдаланиш эвазига эл дастурхонини сифатли озиқ-овқат маҳсулотлари билан тўлдиришдек шарафли вазифа уддаланди, озиқ-овқат маҳсулотлари нархининг кескин ошиб кетишига йўл қўйилмади.\nЎзбекистон фермер, деҳқон хўжаликлари ва томорқа ер эгалари кенгаши ва унинг тизим ташкилотлари 2020 йилда бир қатор ижобий ишларни амалга оширди. Аввало Президентимиз ва Ҳукуматимиз томонидан 2020 йилда коронавирус пандемияси даврида қишлоқ хўжалиги маҳсулотлари етиштирувчиларнинг манфаатдорлигини ошириш, уларга бир қатор имтиёзлар, субсидиялар бериш бўйича ижобий ишлар амалга оширилди. Хусусан, фермер ва деҳқон хўжаликларига ер ва сув солиғи тўлашда имтиёзлар берилди. Имтиёзли кредитлар берилди. Банк кредитларини тўлаш муддатлари кечиктирилди ва ҳ.к.\n2020 йилда республика бўйича 11,9 мингдан зиёд фермер хўжаликларида кўп тармоқли фаолият йўлга қўйилди. Бунинг натижасида қарийб 41 минг қишлоқ аҳолиси иш билан таъминланди. Қўшимча фаолият турларини йўлга қўйилиши натижасида кўп тармоқли фермер хўжаликларида маҳсулотларни қайта ишлаш, қурилиш материаллари ишлаб чиқариш, замонавий совуткич омборхоналарини қуриш, сервис хизматлари кўрсатиш бўйича лойиҳалар амалга оширилди.\nРеспублика бўйича 640 та намунали маҳаллалар ва 2925 та намунали хонадонлар ташкил этилди. Қишлоқ аҳолисига «Даладан дўконгача» тамойили асосида савдо хизмати кўрсатувчи камида 5-10 тоннали совутгичи мавжуд бўлган 1047 та дала дўконлари қурилди ва ишга туширилди. Бу мақсадлар учун кенгаш ҳузуридаги фермер, деҳқон хўжаликлари ва томорқа ер эгаларини қўллаб-қувватлаш Жамғармасидан 852 нафар тадбиркорга 24,6 млрд сўм маблағ ажратилди.\nҚишлоқ аҳолисига уруғликлар, кўчатлар, минерал ўғитлар ва кимёвий воситалар етказиб бериш бўйича сервис хизмати кўрсатадиган 410 та «Томорқа хизмати» МЧЖлари фаолияти кучайтирилди. 13 та «Томорқа хизмати» МЧЖлари кластер тизимига ўтказилди.\n«Ҳар бир ёшга – бир гектар» дастури доирасида ғалладан бўшаган майдонларнинг 84 минг гектари 266 мингта кам таъминланган оилалар ва ишсиз ёшларга берилиб, уларга фермер хўжаликлари ва томорқа хизмати корхоналари бириктирилди. Ушбу дастур натижасида 1 миллион тоннадан зиёд қишлоқ хўжалиги маҳсулотлари етиштирилди.\n2020 йилда жаҳонда юз бераётган пандемиянинг салбий таъсирларига қарамасдан, республикамиз фермерлари, тадбиркорлари ва аҳолиси томонидан 1 млрд. АҚШ доллари миқдордаги қарийб 1,7 миллион тонна мева-сабзавот маҳсулотлари 70 дан ортиқ хорижий давлатларга экспорт қилинди.\n2020 йил 29 декабрь куни муҳтарам Президентимизнинг Парламентга йўллаган Мурожаатномасида давлатимиз раҳбари томонидан 2021 йилда ва ундан кейинги даврда янги Ўзбекистон тарихида, халқимиз ҳаётида юз бериши кутилаётган бир қатор янги марралар, мақсадлар ва пухта ўйланган режалар маълум қилинди. Республика Ҳукуматига ушбу режаларни амалга ошириш бўйича тегишли қарорлар қабул қилиш тўғрисида кўрсатмалар берилди. Буни меҳнаткаш халқимиз, фермер ва деҳқонларимиз кўтаринки руҳ билан кутиб олди. Бугун мамлакат равнақига бефарқ бўлмаган ҳар бир юртдошимиз Мурожаатномани ўрганиб ўзининг муносабатини билдирмоқда.\nМурожаатномада ҳар бир туман имконияти ва ривожланиш даражасидан келиб чиқиб, деҳқончилик билан шуғулланадиган оилаларга 10 сотихдан 1 гектаргача ер майдонлари ажаратилиши тўғрисидаги вазифа қишлоқ аҳолисини қувонтирди. Шунингдек камбағалликни қисқартириш борасидаги ишлар тубдан ўзгартирилиб, вақтинчалик ишсизлик нафақасининг уч баробарга оширилиши ҳам ишсиз аҳоли томонидан илиқ кутиб олинди. «Камбағалликни қисқартириш ва қишлоқ аҳолиси даромадларини оширишда энг тез самара берадиган омил бу қишлоқ хўжалигида ҳосилдорлик ва самарадорликни оширишдир» деб таъкидлади юртбошимиз ўз Мурожаатида. Ҳар бир гектар ердан олинадиган ўртача даромадни 2 минг доллардан 5 минг долларга етказиш устувор вазифа этиб белгиланди. Бунинг учун ерлардан самарали фойдаланиш, қишлоқ хўжалиги экинлари ҳосилдорлигини оширишда уруғчилик, илм-фан ютуқларини, сув тежовчи ва инновацион технологияларни соҳага кенг жорий этиш лозимлиги таъкидланди.\nМаълумки кейинги йилларда юртимизда фермер хўжаликларини қўллаб-қувватлаган ҳолда кластер тизимини ҳам ривожлантирилмоқда. Мурожаатномада ҳосилдорликни ошириш ҳисобига аҳоли даромадларини оширишга ерлардан самарали фойдаланиш, ресурс тежовчи технологияларни ва инновацион ишланмаларни жорий этиш ҳажмини янада кенгайтириш вазифа қилиб берилди.\nЯнги Ўзбекистон тарихида учинчи ренессанс пойдеворини ташаббускор ва билимли ёшлар билан қуриш ва аҳоли саломатлигини янада мустаҳкамлаш мақсадида муҳтарам Президентимиз томонидан 2021 йил «Ёшларни қўллаб-қувватлаш ва аҳоли саломатлигини мустаҳкамлаш» йили деб эълон қилинди. Бу давлатимиз равнақи ва иқтисодини юксалтириш йўлида тобора фаол бўлиб бораётган ёшларимизни касбга тайёрлаш, уларнинг илмий ва амалий салоҳиятидан кенгроқ фойдаланиш, пандемиядан кучли бўлиб чиққан халқимиз саломатлигини янада мустаҳкамлаш имкониятини яратади.\nМурожаатномада асосий озиқ-овқат маҳсулотлари нархининг ошиб кетиши ва фермерлар ва тадбиркорларга импорт соҳасида божхона божлари тўлашда имтиёз беришни яна бир йилга узайтирилиши маълум қилинди. Жумладан, 2023 йил 1 январга қадар рўйхат бўйича четдан Республикага олиб кириладиган уруғлар, кўчатлар, пайвандтаглар, Минерал ўғитлар, ўсимликларни кимёвий ҳимоя қилиш воситалари, энергия тежовчи замонавий иссиқхона ва уларнинг бутловчи қисмларини четдан республикага олиб киришда улар божхона божидан озод этилди.\nБу фермерлар, тадбиркорлар ва аҳоли томорқа ер эгаларига катта имтиёз ва қулайликлар яратади. Мурожаатномада қўйилган вазифалар фермер, деҳқон хўжаликлари ва томорқа ер эгалари ҳаётида ҳам сезиларли ижобий ўзгаришларга имкон яратиши кутилмоқда.\nМурожаатномадан руҳланган фермер ва деҳқонларимиз 2021 йилда халқимизни сифатли озиқ-овқат маҳсулотлари билан янада тўлароқ таъминлаш, ер ва сув ресурсларидан самарали фойдаланган ҳолда экин ерларидан йил давомида икки-уч марта ҳосил олиб, ички ва ташқи бозорни экологик тоза ва экспортбоп маҳсулотлар билан тўлдириш борасида лойиҳаларни амалга оширишда давом этади.\nPrev «Қабул қилган доринг овқат бўлсин, еган овқатинг эса дармон»\nNext Кичик ҳажмли совутгичлар ва “дала дўконлари” учун кредитлар ажратилади.


hidoyat.uz – “Мовароуннаҳр” нашриётининг сайти - ЎЗИНИ УНУТГАНЛАР ЁХУД ҚАЛБИ МУҲРЛАНГАНЛАР\nЎЗИНИ УНУТГАНЛАР ЁХУД ҚАЛБИ МУҲРЛАНГАНЛАР\nАллоҳ таоло бандасини азизу мукаррам қилиб яратган. Унинг қалбини меҳру муҳаббат, соғинч ва гўзалликка ошуфта қилган. Шунинг учун ер юзида гўзаллик ва нафосат қадрланади. Бу ҳақда қанча гапирсак ҳам оз.\nЛекин мен масаланинг иккинчи томонига тўхталмоқчиман. Шундай гўзал яратилган инсоннинг қалбида адоват, шафқатсизлик, ғараз, бузғунчилик каби сўз билан таърифлаш қийин бўлган ёмон одатлар қандай яшаб келмоқда?.. Бу инсоннинг ўз нафси олдидаги ожизлигими ёки шайтони лаъиннинг найрангими?!\nБу иллатлар фаровон кишилик жамиятининг асоси бўлган БАҒРИКЕНГЛИК тамойилига путур етказмоқда. Хусусан, бугунги кунда бир бутун бўлган ер юзининг инсонлар яшайдиган ҳамма жойида ҳам тинчлик, омонлик ҳукм сурмаётгани ҳар бир соғлом фикрли инсонни ўйлантиради. Нафақат ўйлантиради, балки жиддий ташвишга солади.\nДин – насиҳат. Ҳеч бир динда инсон ёвузликка чорланмайди. Айниқса, Ислом дини одамзодни том маънодаги эзгуликка етаклайди. Уларни нафақат бир-бирларига, ҳатто тирик жонзотларга озор етказмасликка ундайди.\nҚўштирноқ ичидаги “дин” номидан иш кўраётган, ўз нафсига эрк берган, уюшган жиноятчи тўдалар ваҳшиёна қотилликларни амалга оширишдан ўзларини тўхтата олмаётгани киши қалбини ларзага солади. Уларнинг бу хатти-ҳаракатлари Халқаро ҳуқуқ меъёрларида ҳам Ўзбекистон Жиноят қонуни меъёрларида ҳам инсониятга қарши ўта оғир жиноятлар деб топилади.\nАллоҳ таоло Қуръони каримнинг Бақара сураси 7-оятида “Уларнинг қалблари ва қулоқларига Аллоҳ муҳр уриб қўйган. Кўзларида эса, парда (бор). Улар учун улкан азоб (тайёрлаб қўйилгандир)”, дея баён қилган.\nБақара сурасининг 18-оятида яна шундай дейилган: “(Улар маънан) кар, соқов ва кўрдирлар. Бас, улар зинҳор (ҳидоятга) қайтмагайлар”.\nУларнинг карлиги – ҳақ гапларни тингламасликлари, соқовликлари – ҳақ гапни гапирмасликлари, кўрликлари эса ҳақ нарсани кўриб, тасдиқ этмасликларидир.\nИнтернет хабарларида маълум қилинишича, жорий йилнинг 17 май куни ИШИД жангарилари томонидан Ироқнинг Рамади шаҳрида 503 нафар маҳаллий аҳоли қатл қилинган. Қурбонларнинг ярмидан кўпини аёллар ва болалар ташкил этган.\nШунингдек, Бирлашган Миллатлар Ташкилоти масъуллари БМТ Хавфсизлик кенгаши мажлисида 2014-2015 йилларда жангарилар жойлашиб олган ҳудудларда тезкор гуманитар ёрдамга муҳтож болалар сони 5,6 миллионга етганини маълум қилишган.\nБу ҳолатлар террорчи гуруҳлар ўрнашиб олган ҳудудларда ижтимоий вазият мутлақо издан чиқиб, инсонларнинг қадри топталаётганидан далолат беради.\nШу ўринда Президентимиз Ислом Каримов шу йил 9 май – Хотира ва қадрлаш кунида оммавий ахборот воситалари вакиллари билан бўлган суҳбатида “Жаҳоннинг турли минтақа ва ҳудудларида қарама-қаршилик ва зиддиятлар, қонли можаролар, халқаро терроризм, экстремизм, наркотрафик каби хавф-хатарлар тобора кучайиб бормоқда”, “... барчамиздан бепарволикка йўл қўймасдан, доимо огоҳ, сезгир ва ҳушёр бўлишни замонамизнинг ўзи талаб қилмоқда”, дея куйиниб айтган сўзлари нақадар асосли эканини таъкидлаш жоиздир.\nАгар тарихга назар ташласак, ўзини унутган ёхуд қалблари муҳрланган бузғунчи оқимлар кўп бўлганини кўришимиз мумкин. Бироқ уларнинг барчаси ўзларининг ботил ғоясига эргашиб, залолат ботқоғига ботиб, йўқ бўлиб кетганига гувоҳ бўламиз.\nЎзбекистон мусулмонлари идорасининг ҳуқуқшуноси\n666 марта ўқилган.


Қўғирчоқлар савдоси пасайди\nЎтган йили “Mattel” (АҚШ) компанияси томонидан ишлаб чиқариладиган “Barbie” қўғирчоқлари ҳамда “Fisher-Price” ўйинчоқлари савдоси мос равишда 16 ва 13 фоиз пасайган. Компания тарқатган маълумотга кўра, пасайиш суръатлари жорий йилнинг биринчи чорагида ҳам сақланиб қолди.\nНатижада компания 58,2 миллион АҚШ доллари миқдорида зарар кўрди.\nИзоҳланишича, ўтган йилда “Barbie” қўғирчоқлари сўнгги олти йил ичида илк бор жиддий рақобатга дуч келди. Айни пайтга келиб, электрон, “Hasbro” компанияси ишлаб чиқараётган “Disney” концерни фильмлари қаҳрамонлари тимсолидаги ўйинчоқлар ҳамда “Lego” конструкторлари кўпроқ оммавийлашган.\n«Заҳри қотил»нинг йўли тўсилди\nБоливия ҳуқуқ-тартибот идоралари томонидан мамлакатдан олиб чиқиб кетилаётган, умумий оғирлиги 654 килограммга тенг кокаин гиёҳвандлик моддасининг йўли тўсилди.\nМанбага қараганда, 48 миллион АҚШ долларига баҳоланган ушбу “заҳри қотил” Испанияга жўнатишга мўлжалланган экан. Полиция бу ишга алоқадорликда гумон қилинган олти кишини қўлга олди.\nУмуман, жорий йил бошидан Боливияда гиёҳванд моддалар савдоси билан шуғулланувчи тўдаларга қарши жиддий кураш олиб борилаяпти. Ўтказилган махсус амалиётлар чоғида 11 тонна кокаин ва 23 тонна марихуана моддаси мусодара қилинди. Уларнинг савдоси билан шуғулланган минг нафардан зиёд жиноятчи ҳибсга олинди.\nТорнадо келтирган талафот\nБразилия жанубидаги Шаншере шаҳрида юз берган торнадо оқибатида икки киши ҳаётдан кўз юмди. Юз нафардан ортиқ маҳаллий аҳоли вакили тан жароҳати олган. Улардан аксариятининг аҳволи оғирлиги маълум қилинган.\nҚутқарув хизматининг баҳолашича, шаҳарнинг 30 фоиз ҳудудига жиддий зарар етган. Табиий офат туфайли 2,6 мингта бино вайрон бўлди. Натижада минглаб одамлар бошпанасидан айрилди.\nҲукумат Шаншередаги талафотларни бартараф этишга кўмаклашиш учун 100 нафар ҳарбий хизматчини сафарбар этган.\nЯнги марраларни кўзламоқда\nБири-биридан ажойиб ва ноёб саҳна чиқишларини ташкил этиш бўйича дунё миқёсида ном қозонган Канаданинг “Қуёш цирки” (Cirque du Soleil) компанияси сотиб юборилди.\n“Рейтер” ахборот агентлиги хабарига кўра, уни АҚШнинг “TPG Capital LP”, Хитойнинг “Fosun Capital Group” муассасалари ва Канаданинг “CDPQ” пенсия жамғармаси харид қилган. Цирк жамоаси янги муассислар кўмагида бундан-да юксак ижодий марраларни забт этишга умид боғлашаяпти.\nМаълумот ўрнида келтириб ўтсак, “Қуёш цирки” 1984 йилда ташкил қилинган бўлиб, унинг ижодий жамоаси 40 дан зиёд мамлакатда саҳна кўринишларини намойиш этган.\nНью-Йоркдаги “Sotheby‘s” аукционида оғирлиги 100 каратга тенг бўлган оқ бриллиант 22,1 миллион АҚШ долларига сотилди.\nБу кимошди савдоларида пулланган энг қиммат олмос эмас. Негаки, 2013 йилда Женевада пушти рангли бриллиант 83,02 миллион АҚШ долларига сотилган. Ўшанда “Пушти юлдуз” деб номланган қимматбаҳо тошни сотиб олган киши бундан кейин олмоснинг “Пушти умид” деб аталишини маълум қилган.\nМазкур рукндаги бошқа мақолалар: « Фойда ҳажми кутилганидан юқори\tРақобатга дош беролмаяпти »


Таниқли қорасувлик имом Рашод Камолов қамоқдан озод этилди (ФОТОГАЛЕРЕЯ)\n27 сентябр 2021, Тошкент вақти: 21:15\nРашод Камолов суд жараёнида.\nБишкек шаҳар суди қарори билан 27 август куни қамоқдан озод этилган Рашод Камолов 28 август куни 18.00ларда Ўш вилояти Қорасув шаҳридаги уйига келди. Қорасувда уни бир неча юз одам кутиб олди.\nАдвокат Ҳусанбой Солиевнинг айтишича, Камолов тўла озодликка чиқишига яна етти ой муддат қолган эди. Суд ҳукми билан Камолов қолган муддатни уй қамоғида ўтайди.\n43 ёшли Рашод Камолов 2015 йилнинг 9 февраль куни уйидан олиб кетилган ва Қирғизистон Жиноят кодексининг 314-моддаси (экстремистик ташкилот тузиш) ва 315-модда (Экстремистик материалларни тайёрлаш)да айбланиб, 2015 йилнинг ноябрида Ўш вилоят суди томонидан 10 йилга ҳукм қилинган.\nКейинроқ апелляция суди унинг жазо муддатини қисқартирган эди. Камолов адвокати Хусанбой Солиевга кўра, унга нисбатан 2015 йилда чиқарилган 10 йиллик ҳукм, 2019 йилда кучга кирган янги Жиноий Кодекс асосида 8 йилга туширилган.\nКамолов 8 йиллик қамоқ жазосининг 6 йилдан кўпроғини қамоқда ўтказган. Қонунга асосан, унинг тергов изоляторларида ўтирган ҳар бир куни икки кунга ҳисобланиб, унинг яна 7 ойлик қамоқ муддати қолган эди.\nБишкек шаҳар суди унинг қолган 7 ой муддатини шартли қамоқ жазосига ўзгартирган.\nТаниқли қорасувлик имом Рашод Камолов қамоқдан озод этилди\nАйтиш жоизки, Рашод Камолов ва унинг марҳум отаси, дин олими Муҳаммадрафиқ Камолов номи 2020 йили Ўзбекистонда тайёрлаш, тарқатиш ва ҳориждан олиб келиниши таъқиқланган диний материаллар ва сайтлар рўйхатига киритилган.\nҚолаверса, Рашод Камоловнинг илк суд жараёнларида Ўзбекистон қамоқҳоналарида жазо муддатини ўтаётган икки маҳбуснинг Рашод Камоловга қарши берган кўрсатмаси ҳам далил сифатида фойдаланилган эди.\nҲозирча махфий: тақиқланган диний адабиëт, сайт ва ташкилотларнинг янги рўйхати тасдиқланди\nРашод қори Камолов 5 йилга қамалди\nҚорасувлик имом 5 йилга озодликдан маҳрум этилди\n"Одно"да Рашод қори суратига "класс" босган қорасувлик ҳибс қилинди\nЭксперт: Рашодхон Камоловга нисбатан маҳкама махсус лойиҳа бўлиши мумкин


Тушда дала туш табири дала экинзор батафсил малумот ўқинг\nДала тушда туш табири — инсон тушда дала курса нимадан далолат беради? бу тушни уламоларимиз қуйидагича табир қилишган.\nАгар тушда кенг, очиқ далани кўрсангиз, демак, ўнгда одамларга очиқ қалб билан муомала қиласиз. Дала устида осмон яқин ва унда булутлар бўлса, уятли аҳволга тушасиз. Дала манзараси – инсон танасида ажойиб ўзгаришлар ясовчи табиат қўйнида жисмоний меҳнат қилиш зарурлигига далилдир.\nТушда дала: Ванга табири\nБордию тушингизда дала шийпони яни чайла кўрсангиз, қўрқув ва ғамдан қутилишга далолат беради. Бундан ташқари тушдаги ям яшил далаларни кўрсангиз, беҳисоб ризқ, барокат, манфат, ҳалол даромадга ишора.\nҲосили йиғиб олинган бўм бўш далани тушингизда кўрсангиз, омадсизликдан дарак беради. Экинли ва кўм кўк далани тушда кўриш, истиқболли келажак, шодонлик, баҳтиёрликдан далолат беради. Ҳайдалган далани тушда кўриш – Ойлангиз фаровонлиги ва жамиятдаги ўрнингиз қисқа эканлиги демакдир. Аммо бу ўрнингиз жуда шарафли бўлади. Далада ялангоёқ юрган бўлсангиз – оилангиз барбод бўлишига ҳар ҳил ёлғон яшиқ гаплар бўлиши мумкин.\nТуш табири дала: Ибн Сирин табири\nИбин сирин табир қилишича тушдаги дала подшоҳ томонидан яхшилик ва ҳуррамлик йетишига ишора, даланинг катта кичиглигига қараб бу яхшилик ҳам катта ёки кичик бўлиши мумкин. Бордию тушингизда илкан чегарасиз дала ёки саҳрони кўрсангиз, золим подшоҳ билан суҳбатда бўлиш ва унинг кўмакдошига айланишингиздан далолат беради.\nАгарда сиз кўкактлар ўсиб ётган далада юрган бўлсангиз, унда, бир олим одам билан суҳбатлашиш ва ундан фойда кўришга ишора. бундан ташқари дала, аёл кишига ҳам далолат қилади. Чунки дала ҳайдалиб экини ўриб олунгунга қадар дон экилади, йер суғорилади, аёл киши ҳам ҳудди шу каби ҳомиладор бўлади ва кўзи ёрийди. Бундан ташқари тушда экинзор курса – инсон мурод мақсадига йетади.


ОРОЛДАГИ «ЎЛИМ ШАҲРИ»\nёхуд борса келмас макони\nОрол денгизининг нима учун қуриб қолгани борасида турли тахминлар бор. Халқимиз орасида Орол денгизи атроф-муҳитининг бузилишида Собиқ Иттифоқнинг қўли бор, деган гаплар юрарди. Бу бежизга эмас. Орадан йиллар ўтди, бу сирлар секин-аста очилмоқда. Хизмат сафари билан Орол денгизида бўлганимизда, мазкур жумбоқли орол ҳақидаги маълумотлар янада қизиқишимни оширди.\nВозрождение ороли – «Ўлим шаҳри»\nВозрождение – тикланиш, деган маънони англатади. Аммо бу ерлик аҳоли нима учундир «Ўлим шаҳри» дейишади. Манбаларда келтирилишича, бу манзил ўтган асрнинг охирги эллик йили мобайнида дунёдаги энг махфий ҳудудлардан бири ҳисобланган. Ҳатто у ерда хизмат қилган ҳарбий хизматчилар ўзларини қаердалигини билишмаган. Дунё харитасида номи қайд этилмаган, аммо Орол фожиасининг сабабчиларидан бири деб гумон қилинаётган Возрождение ороли ҳақида интернет тармоғида ҳам шу вақтгача маълумотлар кам эди. Аммо сўнгги Оролда ўрганиш ишлари олиб борилганлиги натижасида сирли шаҳарнинг жумбоқлари очилмоқда.\nОрол денгизи қорақалпоқ халқининг энг катта йўқотишларидан бири бўлди. Денгиз сув тошқини билан кўзни қувонтирган даврларида 300 га яқин ороллар бўлиб, уларнинг энг йирик учтаси Барсакелмес, Кўкорол ва Возрождениедир. Айнан Возрождение ороли ўтган асрнинг 40-50-йилларидан бошлаб биологик қуролларни синовдан ўтказадиган ҳудудга айлантирилади. Бу ерга ҳарбий хизматчилар ва махсус мутахассислардан бошқа, бегона кишиларнинг кириши қатъиян ман этилади.\nМўйноқдан анча узоқда жойлашган, атрофи чўл билан қопланган ташландиқ шаҳарга назар ташлар эканмиз, чет эл киноларидаги хосиятсиз, руҳлар макон этган совуқ жойлар шу ерда суратга олинган дейсиз. Бўм-бўш ва вайронага айланган кўп қаватли бинолар таъбни хира қилади. Иссиқ шамол эсиб, нохуш ҳид димоғингизга тиқилади. Бундай ташландиқ ерлар кўп бўлиши мумкин, аммо оролнинг «Ўлим шаҳри» деб аталишига етарли асос бор. 1975 йилдан бошлаб Собиқ Иттифоқда биологик қурол ясаш ва синов билан шуғулланадиган «Биопрепарат» ташкилотида раҳбар лавозимида фаолият юритган, ҳозирги кунда АҚШда шифокор, олим, иммунология ва инфекцион касалликлар бўйича кўп йиллик тажрибага эга мутахассис Қанатжан Алибековнинг инглиз тилида «Biohazard» номли китобини варақлар эканман, бир муддат ўша даврга тушиб қолгандек бўлдим. Бу битиклар Орол денгизининг аянчли тақдири ва хотиралар, фактлар ҳамда таърифлаб бўлмайдиган ҳиссиётлардан иборат эди...\n«Орол денгизидаги Возрождениеда олимлар биологик қуроллар синовларини ўтказишади. Ходимларга ҳатто ўз оилаларига қаерга ва нима учун кетаётганликларини айтиш мумкин эмасди. Возрождение ороли Аралск қўмондонлик пунктида тадқиқот ва синов комплексига мўлжалланган «давлат ичидаги ёпиқ давлат»ни ташкил қилди. Денгиз ташқи дунё билан боғлайдиган ягона йўл эди. Орадан йиллар ўтди, тажриба учун олиб келинган ҳайвонларга ҳавас қилган вақтимиз ўтиб кетди. У вақтларда зах сувни ичиб тирикчилик қилардик, ҳайвонлар эса ҳеч ким кўрмайдиган апельсин, олма, ҳатто банан ва бошқа янги мевалар билан озиқланар эди. Тадқиқот гуруҳларига кирган олимлар ҳам бу мўл-кўлчиликка узоқдан ҳайрон бўлишарди. Биз тажриба учун олиб келинган маймунларни Совет Иттифоқининг ягона бахтли аҳолиси деб ҳазиллашардик. Ҳайвонларнинг овқатларини истеъмол қилган одамларни ишдан олишарди ёки оғир меҳнат ишларига сургун қилишарди. Ҳозир эса унинг ягона аҳолиси калтакесаклардир. Тупроқ турли хил кимёвий моддалар билан заҳарланган, шунинг учун деярли ўсимлик бўлмайди. Лабораториялар олтита эскирган бинода жойлашган. Оролда яшовчиларининг сони баъзан юз элликтага етарди. (Бу фақат менинг кўрганларим), уларнинг орасида техник ходимлар ва бир гуруҳ ҳарбийлар ҳам бор, улар нафақат бизни ҳимоя қилишлари, балки ҳайвонларга ҳам ғамхўрлик қилишлари керак. Оролда махфий тарзда қурилган учиш-қўниш йўлаги ҳам бор эди.\nБир вақтлар Орол денгизи дунёдаги тўртинчи энг катта ички сув ҳавзаси эди, аммо 60-йилларнинг бошларидан у аста-секин қурий бошлади. Денгизга оқиб тушадиган дарёлар суви суғориш каналларига бурилди... Муваффақиятсиз ўйланган мелиорация қурғоқчиликка олиб келди. Кислотали ёмғир, касалликлар... Афсуски, биз Собиқ Иттифоқ туфайли ушбу минтақанинг атроф-муҳитини йўқ қилишда ҳам иштирок этдик».\nОролда ярим аср давомида бактериологик қуроллар синовдан ўтказилган. Препаратлар намуналари Степногорск, Киров, Екатеринбург каби шаҳарлардаги биокимёвий лавораториялардан етказиб турилган. Ҳайратланарлиси бу каби синовлар бактериялик аэрозолнинг атмосферага тарқалиш кўламини тадқиқ қилиш учун Возрождение оролининг устки ҳаво қаватида ҳам юритилган. Шундай пайтлар орол атрофида, асосан жанубий қисмида юриш жуда хавфли бўлган. Тажриба ўтказилган пайтларда атроф яшил рангда туманлашиб кетган. У ҳақида Қанатжан Алибеков шундай ёзади:\n«Оролдаги фавқулодда вазиятлар 1970 йилларда бошланади. Шу йилларда менинг раҳбарлигимда Степногорск шаҳрида ясалган «Сибирь куйдиргиси»нинг дунёдаги энг кучли штаммини ушбу оролда синовдан ўтказдик. 1972 йилда орол яқинида бўлган иккита балиқчи тўсатдан вафот этди. Шифокорлар унда ўлат бактерияларини аниқлашди. Аслида бу лабораториямиздаги синовлар натижасида тоза ҳавони заҳарли бактерияларга тўлдиришимизнинг дебочаси эди. 70-80-йилларда синов полигонининг шимолида яшайдиган кемирувчилар орасида ўлатнинг ўта юқори даражада тарқалиши кузатилди. Тажрибалар асосан очиқ майдонда ўрнатилган катта қозиқлар атрофида бўларди. Бир куни ўша қозиқларга ўнтача маймунларни боғлаб, уларнинг тепасидан «Сибир куйдиргиси»ни келтириб чиқарадиган биологик «бомба»ни сочдик. Шундай қилиб, махсус ўлчов асбобига юқумли штаммларнинг очиқ осмонда қандай қилиб тарқалишини, қанча вақтда тажриба-маймунларга етишини ва уларга қандай таъсир қилиб, қандай ўлишигача ёзилиб олинди. Маймунлар тепаларида «бомба» ёрилганида аввалида нима бўлганини билмай, кейинчалик безовталаниб қозиқ атрофида айланиб югура бошлади, сўнг оғизларини қўллари билан босиб, бошларини оёқлари ўртасига яшириб, кўп ўтмай жон таслим қилди. Манзара жуда жирканчли ва аянчли эди. Бу ерга келганимдан пушаймон эдим. Биз «Гиппократ қасами»ни ҳар кун бузар эдик. Экспедиция таркибидаги ёш олим аёл касалланиб қолди. Шаҳарга келгандан кейин унинг касалига чечак диагнози қўйилди. Кўп ўтмай касали тузалди, аммо касаллик 9 нафар кишига юқди ва улардан 3 нафари, жумладан укаси ҳам вафот этди».\n«Сибирь куйдиргиси» дунёдаги энг хавфли антракс қуроли бўлиб, 10 килограмми 300 минг одам яшайдиган битта шаҳарни бир тунда қириб ташлаши мумкинлиги ҳақида айтилади. Возрождениеда эса 24 та вагон антракс кўмилган. 1999 йилда New York Times газетаси ушбу кўмилган антракс қуроли бутун дунё аҳлини бир неча бор йўқ қилиб юборишга қодирлиги, денгиз суви қуриб кетиши натижасида, орол келгусида ярим оролга айланса, у ердан кемирувчилар ва қушлар орқали касаллик тарқаб кетиши мумкинлиги ҳақида бонг уради. 1988 йил май ойида эса орол яқинидаги чўлда 50 минг бошдан иборат катта сайғоқ подаси 1 соат ичида нобуд бўлганлиги қайд этилади. Бир мунча вақт ўтгач, маҳаллий аҳоли денгиздан кўплаб ўлик балиқларни тортиб олади. Ҳеч ким нима бўлганини тушунмайди.\n«1988 йил Россиянинг Свердловск шаҳри қошида ишлаб чиқарилган юзлаб тонна «Сибирь куйдиргиси»ни келтириб чиқарувчи қуроллар зангламайдиган махсус контейнерларга жойлаштирилади ва устига хлорли оҳак қуйилади. Кейинчалик минглаб километр йўл босиб Возрождение оролига кўмилди. Бизнинг тажрибаларимиз халқаро можарога сабаб бўлди. Шу вақтлар СССР инқирозга юз тутаётганлилиги боис бу ишларни тўхтатишнинг вақти келганди... 1991 йилда Совет Иттифоқи парчаланганидан кўп ўтмай, шифокорлар Марказий Осиёнинг баъзи минтақаларида вабо эпидемияси ҳақида хабар беришди. Ушбу воқеалар бизнинг фаолиятимиз билан боғлиқлигини исботлаш мумкин эмас, аммо эҳтимол кўпроқ.«Оролда полигон фаолияти тўхтатилгандан кейин Пентагон мутахассислари ва бошқа илмий экспедициялар томонидан бир неча бор тадқиқотлар ўтказилган. Лекин шу кунгача тадқиқот олиб борган қатор экспедициялар хулосасига кўра, ҳудудда эпидемиологик хавф кузатилмаган».\nТашландиқ шаҳарни кузатиб, шунга амин бўлдикки, бу ерда яшаш учун барча шароитлар яратилган. Мактаб, боғча, турар жой бинолари, бекатлар, ошхона, катта омборхоналар, шунингдек, қамоқхона ҳам бор. Эътиборимизни шаҳарнинг ўртасидаги катта қозонхона тортди. Чунки бу ерда крематорий печ ҳам бўлган. Тажриба ўтказилган ҳайвонлар шу ерда ёқиб юборилиб, жасадларнинг кули махсус жойга кўмилган. Баъзи маълумотларга кўра, касаллик юқтирган одамлар ҳам шу ерда ёқиб юборилган. Аммо шаҳар мародёрлар томонидан яхшигина талон-торож қилинган. Ҳукуматимиз томонидан қабул қилинган «Орол бўйини обод этайлик» лойиҳаси асосида Возрождениега яқин жойда, Шағала массивида қудуқлар қазилиб яшил оазис барпо қилинмоқда.\nОролдан қайтар эканмиз, ҳамроҳларимнинг хаёллари ҳам менга ўхшаб Возрождениеда қолгандек туйилди. Машина ойнасидан қарар эканман, авваллари шаҳар атрофи денгиз билан ўралган, ям-яшил дарахтлар, гўзал табиат кўз олдимга келди.\n(Мақоламизнинг кейинги сонларида Возрождение оролини кўзи билан кўрган Мўйноқли балиқчилар суҳбатлари, «Сибирь куйдиргиси»нинг ҳозир оролда бор ёки йўқлиги, денгизнинг қуриб кетишининг асл сабаблари ҳамда Орол тақдири ҳақида ўқишингиз мумкин).


Трампнинг дунё саҳнасидаги "қовун туширишлари"\n16:11 21 Феврал 2018\nРад этилган Меркель ёхуд Трампнинг дунё саҳнасидаги "қовун туширишлари"\n10:48 16.07.2017 (Янгиланган 11:08 16.07.2017) Ҳавола олиш\nРИА Новости нашри Трамп дунё етакчилари билан учрашувларда қандай ноқулай вазиятларга тушганини ёдга олди\nТОШКЕНТ, 16 июл — Sputnik. Дональд Трампнинг Францияга қилган охирги сафари ҳам "қовун туширишсиз" кечмади: Франция етакчиси билан учрашган Америка президенти Эммануель Макроннинг рафиқаси Бриджитга ўринсиз хушомад қилиб, унинг ташқи кўринишини мақтади.\nРИА Новости нашри Трамп дунё етакчилари билан учрашувларда яна қандай ноқулай вазиятларга тушганини ёдга олди.\nБрюсселда бўлиб ўтган НАТО саммити давомида Трамп ўз олдида турган Черногория Бош вазири Душко Марковични кескин четга сурди. Ушбу ҳодиса НАТОга аъзо мамлакатлар етакчилари альянснинг янги штаб-квартирасини кўздан кечиришаётган вақтда юз берди.\nТрампнинг бу ҳаракати ижтимоий тармоқларда қизғин баҳс-мунозараларга сабаб бўлган бўлса, Оқ уй сайтида эса Трампдан Маркович олдида кечирим сўрашни талаб қилиб, петиция остида имзолар тўплай бошлашди.\nАммо Марковичнинг ўзи ҳодисани "безарар" деб баҳолаб, Америка президенти учун олд қаторда туриш бу "табиий ҳол" деб таъкидлади.\nҚайтарворинг, яхши эшитмадим\nГермания канцлери Ангела Меркельнинг март ойида Вашингтонга ташрифи давомида ҳам ўта ноқулай бир вазият юзага келди.\nМузокаралардан сўнг Меркель ва Трамп Оқ Уйда фотосуратчилар билан учрашишди. Қайсидир дақиқада журналистлар етакчилардан бир-бирининг қўлини сиқишларини сўрадилар. Канцлер ҳамкасби томон эгилиб, Трампдан "қўлимни сиқасизми" дея сўради. Аммо Трамп Меркельнинг сўзларга ҳатто қош қоқмади. Сал вақт ўтиб Америка президенти Меркельнинг таклифини эшитмаганини билдирди.\nАммо ОАВларнинг айримлари Трамп бу ишни атайлаб қилганини — у иккиёқлама келишмовчиликларни шу тарзда ифолагани ҳақида ёзишди.\nҚўл сиқиш жанги\nТрамп ўз ҳамкорларининг қўлини қаттиқ сиқиши билан машҳур. Айримларнинг тахминига кўра, Америка президенти шу тарзда ўз кучи ва устунлигини намоён қилармиш.\nАммо Ар-Риёдда ўтган саммитда Трамп Тожикистон президенти Эмомали Раҳмон юзида ўзига муносиб рақибни учратди.\nПрезидентлар ўртасидаги қўл сиқишиш 7 сонияча давом этди ва арқон тортиш ўйинини эсга солди.\nОАВларнинг фикрича бу мусобақада Раҳмон ғолиб бўлди.


11:35 / 15 март 1805 pdf Ўқиш режими + -\n«Мен муслима, ҳусним ўзимга яраша бўлган бир қизман. Улғайиб, йиллар бирин-кетин ўтса ҳам, совчи бўлиб, қўлимни сўраб келган бўлмади. Менинг ёшим тобора ўтиб борар, мендан кичкина қизлар ҳам турмушга чиқиб, фарзандли бўла бошлашди. Шу зайл ёшим ўттиз тўртга чиқди...\nКунларнинг бирида обрўли оиладан бўлган бир йигит қўлимни сўраб келди. Хулқи гўзал, беғубор бу навқирон, мендан икки ёш катта эди. Бир - биримизга мақбул бўлдик. Қувончдан оёқларим ердан узила ёзди. Ўзимни ниҳоятда бахтиёр ҳис қилардим.\nНикоҳдан ўтиш учун ҳозирлик кўра бошладик. Никоҳ шартномасини тузиш учун қаллиғим мендан паспортимни олди. Лекин орадан икки кун ўтар-ўтмас онаси қўнғироқ қилиб, зудлик билан учрашиш кераклигини айтди. Чақирган жойига етиб бордим.\nУ паспортимни чиқариб мендан: - Туғилган санангиз тўғри кўрсатилганми? - деб сўради.\nМен: - Ҳа, дедим.\nШунда йигитнинг онаси:- Унақада сиз, 40 га бориб қолибсиз- да? деди.\nҲайратдан донг қотиб, ёшим 34 да! - дедим.\nОнаси: - Нима фарқи бор? Барибир 30 дан ўтгансиз, ҳали фарзанд кўрасизми, йўқми? Мен эса невараларим бўлишини истайман! - деди.\nХуллас, ўғли билан мени тўйимизни тўхтатмагунча тинчимади, Охир оқибат никоҳни бекор қилди. Менга бу воқеа жуда қаттиқ таъсир қилди. Умид нури бир лаҳзага қалбимни ёритиб, мени яна зулматлар қаърида қолдирди. Хаёлимда бир зумда, бор орзуларим нозик шиша синиқларидек, чилпарчин бўлгандек эди. Шундай қилиб изтироб ва қайғулар гирдобида олти ой ҳам ўтди. Гўёки осмондан ерга қулагандек эдим. Ота-онам менинг ғам-ғуссаларимни аритиш учун мени Умрага, Аллоҳнинг байтига юборишга қарор қилдилар. Сафар тайёргарлигини кўриб, ер юзининг энг мунаввар, муқаддас гўшаси, Ҳарамга етиб келдим.\nНамозларимни ўқиб бўлиб, Аллоҳдан ишимни ўнглашини сўраб, қалбдаги оғриқларимни дуо ила Роббимга юзланиб, тўкиб солдим. Шу зайлда ўтирар эканман, ниҳогим бир аёлга тушди. У Қуръонни тадаббур, тартил ила жуда майин, чиройли тиловат қилар эди.\nУ Аллоҳнинг «Ва сенга Аллоҳнинг фазли улуғ бўлди» (Нисо сураси, 113 оят) оятини такрор - такрор ўқирди. Эшитиб, кўзларимга селдек ёш қуйилиб кела бошлади. Бу аёл эътиборимни ўзига тортар, унинг гўзал тиловати мени ўзига маҳлиё қиларди.\nСўнг «Ва тезда Роббинг сенга ато қилади ва сен рози бўлурсан» (Зуҳо сураси, 5 ) оятини ўқий бошлади.\nАллоҳга қасам, бу оятни биринчи бор эшитаётгандек бўлдим. У юрагимнинг тубигача кириб борар, бутун хасратларимни аллалар, таскин топтирар, балки, барчасини қалбимдан қувиб чиқарар эди.\nУмра маросимларини ўзгача шукуҳ ила адо этгач, меҳрибон ота - онам, ўз қадрдон юртимга қайтдим. Самолёт аэропортга қўнди. Учоқдан тушарканман, Аллоҳга ўзгача таваккул, гўзал ҳаётга орзу, яқин саодатга умид билан тушдим. Йўловчиларни кутиш залида, дугонам ва унинг турмуш ўртоғини учратдим. Бироз суҳбатлашгандек бўлдик. Улар турмуш ўртоғининг дўстини кутиб олишга келган эканлар. Ҳеч қанча вақт ўтмай у ҳам етиб келди. Улар билан хайрлашиб уйим томон одимладим.\nКелиб, устбошимни алмаштирдим, бироз нафас ростлаб олиш учун чўзилдим. Ногоҳ, кутилмаганда, қўнғироқ бўлди. Бояги дугонам экан. У шоша - пиша менга, эрининг дўсти мен ҳақимда сўраганини, кўриб ёқтирганини, совчи бўлиб келмоқчилигини айтди. Тўсатдан, даб - дурустдан айтилган бу гаплардан, юрагим қинидан чиқиб кетгудек, ҳаяжонланиб қаттиқ ура бошлади. Хурсанд бўлишимни ҳам, бошқасини ҳам билмасдим. Эртасигаёқ у йигит совчи бўлиб келди. Уйдагилар ҳам рози бўлишди. Учрашганимиздан сўнг, бир ойга қолмай турмуш қурдик.\nЮрагим орзу - умидларга, бахт-у қувончга тўлиб тошди. Чунки оилали бўлиш бахти ҳаётим остонасида турганини, Аллоҳ истаса, оналик қувончи ҳам насиб қилишини ўйлаб, жуда қувонар, Роббимга тинимсиз шукрлар айтардим.\nЯнги ҳаётимни вафодор аёл бўлиш, бахтли ҳаёт кечириш нияти ила бошладим. Турмуш ўртоғимда мен орзу қилган барча фазилатлар меҳр-муҳаббат, саховат, олийжаноблик, менга ва оиламдагиларга нисбатан мурувват, ҳурмат - эҳтиром хислатлари мужассам эди. Бироқ, бизнинг турмушимизнинг ҳам ўнқир - чўнқири кўрина бошлади.\nБир неча ой ўтса ҳамки, ўзимда ҳомиладорлик аломатларини сезмадим. Тушкунликка тушиб, қаттиқ сиқилдим. Умидсизликнинг қора булутлари орзуларимни аста - секин қуршаб ола бошлади. «Бу бахт менга насиб қилмаса - чи?» деган хаёл миямга ўрнаб борарди. Чунки, ёшим ўттиз олтидан ошган эди.\nБир куни турмуш ўртоғимдан мени шифокорга кўрсатишини илтимос қилдим. Биз биргаликда малакали, кўп йиллик тажрибага эга, аёллар шифокорининг қабулига бордик. Мендан бир неча таҳлиллар топширишимни сўради. Топширдим. Биринчи таҳлил натижалари чиқди.\nУларга кўз югуртирган шифокор, тўсатдан қолган таҳлилларни топширишингизга ҳожат йўқ, табриклайман, сиз ҳомиладорсиз! - деди. Қувонч ёшлари ёноқларимни ювиб тушди.\nҲомиладорлик, ёшимнинг катталиги сабаб бироз қийин кечганини айтмаганда, яхши ўтди. Бу давр ичида ҳомиламнинг жинсини билишга, қизиқмасликка ҳаракат қилдим. Чунки, Роббимнинг менга берган неъмати, албатта, хайрли бўлишига ишонардим. Орадан вақт ўтиб ой куним ҳам етди. Амалиётдан кейин кўзларимни очиб қарасам, ўз ота - онам, турмуш ўртоғим, ва унинг оиласини артофимда хурсанд бўлиб ўтиришганини кўрдим.\nУлардан фарзандим қандай? Саломатми? Қизми, ўғилми? - деб сўрадим. Барчалари бир овозда ширингина қизалоқ ва пахлавондек ўғил дейишди. Эгизакларми? - деб секин пичирлар эканман, хуш хабардан кўзларимга қувонч кўз ёшлари қалқиб чиқди.\nУмму Амина таржимаси\nМашхура 12:04 / 18 март\nЖуда тасирли хикоя\nMunira 15:46 / 17 март\nИчимдаги бир қўрқувни қабул қилишга куч берди\nФахриддин 10:26 / 17 март\n09:09 / 15 март 1229\n14:30 / 15 март 3368\n668 07:10 / 17.10.2019\nЙиринг ичишдан енгилроқ\nАбдурраҳмон ибн Язиддан ривоят қилинади .Ато Хуросоний билан сафарда эдик. У туни билан намоз ўқиб чиқарди. Туннинг учдан бири ёки ярми ўтганда чодиридан туриб, давоми...\n493 08:02 / 29.11.2019\n5999 12:00 / 29.03.2019\nСаҳарларда истиғфор айтиш қалбга қувонч бағишлайди\nСаҳар чоғида, атроф сокин, ҳаво мусаффо бир вақтда истиғфор айтишнинг ўзига хос гашти бор. Бу пайтда бедор бўлиш ndash таҳажжуд намози ўқиш, Қуръон тиловат қилиш, давоми...\n1360 10:00 / 19.06.2019


«Ўздавкарантин» Қозоғистон Ўзбекистон анорларига вақтинча тақиқ...\n21.02.2019 18:23 0 110\nҚозоғистон Қирғизистондан олма, картошка, хурмо ва Ўзбекистондан анор олиб киришни вақтинча чеклов қўйгани хабар қилинганди.\n«Ўздавкарантин» ахборот хизмати мазкур масала юзасидан «Xabar.uz»га изоҳ берди.\n«Қозоғистон Республикаси қишлоқ хўжалиги вазирлигининг расмий веб-сайтида эълон қилинган хабарда (20 февраль) қайд этилишича, 2018 йил ва жорий йилнинг январь-февраль ойларида Қирғизистондан Қозоғистонга олиб кирилган қишлоқ хўжалиги маҳсулотлари карантин кўригидан ўтказилганда 465 та ҳолатда фитосанитария талаблари бузилганлиги, жумладан, 59 ҳолатда карантиндаги зарарли организмлар мавжудлиги аниқланган.\nШунингдек, Қозоғистон карантин хизмати Ўзбекистондан 2018 йилда икки ҳолатда (22 октябрда 684 кг ва 31 октябрда 615 кг) жўнатилган анордан Комсток қурти борлиги аниқланганини маълум қилган.\nХалқаро фитосанитария назоратини амалга ошириш тажрибасига кўра, кўрик жараёнида ўсимлик ва ўсимлик маҳсулотларида карантиндаги зарарли организмлар аниқланса, зудлик билан экспорт қилувчи давлатнинг карантин хизматига маълум қилинади.\nҲозир нима сабабдан Қозоғистон карантин хизмати анордан Комсток қурти аниқланганидан қарийб 120 кун ўтиб бу ҳақда маълум қилгани ҳамда ушбу маҳсулот импортига вақтинча таъқиқ қўйгани ўрганилмоқда ва музокаралар олиб борилмоқда» дейилади ташкилот хабарида.\nАйтиш жоизки, Ўзбекистоннинг анор маҳсулоти асосан Россия бозорларига етказилади (кўп ҳолларда Қозоғистон Ўзбекистон анорларини Россияга реэкспорт қилади).\nШунингдек, Ўзбекистон эспортерларига ҳозирда анор маҳсулотини Россия ва бошқа мамлакатларга Қозоғистон ҳудуди орқали транзит тарзида олиб ўтишларида ҳеч қандай тўсиқлар мавжуд эмаслигини маълум қилинган.\nМузокаралар якуни бўйича қўшимча ахборот тақдим этилиши кўзда тутилган.\nЎзбекистон Қозоғистон анор\nЖамият 19/08, 09:49


Абул Муъин Насафий – мотуридия мазҳабининг йирик намоёндаси\nОпубликовано: 19.03.2016 16:09 | Печать | E-mail\nЎзбекистон – алломалар ва мутафаккирлар юрти. Биз ана шундай юртда яшар эканмиз улуғ аждодларимизга муносиб авлод бўлиш учун, аввало, уларнинг ҳаёт йўллари ва қолдирган маънавий меросларини ўрганишимиз ва уларни ҳаётга татбиқ этишимиз лозим. Шундагина йўлимиз аниқ ва мақсад сари қўядиган қадамларимиз янада дадил ва собит бўлади. Ана шундай алломалардан бири Абул Муъин Насафийдир. Ушбу мақоламизда олимнинг ҳаёт йўллари ва илмий мероси ҳақида сўз юритамиз.\nАбул Муъин Насафий Мотуридия мазҳабининг ривожланишига энг кўп ҳисса қўшган олимларидан ҳисобланади. Абул Муъин Насафийнинг ҳаёти ва илмий-маънавий мероси ҳақида кўплаб китобларда маълумот берилган. Жумладан, Ибн Абул Вафо ал-Қураший, Ибн Қутлубуғо, Ҳожи Халифа ва Муҳаммад Абдулҳай Лакнавий каби олимлар ўз асарларида бу зот ҳақида алоҳида тўхталиб ўтганлар.\nОлимнинг тўлиқ исми Абул Муъин Маймун ибн Муҳаммад ибн Муътамид ибн Муҳаммад ибн Макҳул ибн Фазл Насафий Макҳулийдир.\nАлломанинг яшаб ўтган йиллари ҳақида бир қанча фикрлар мавжуд. Зирклий раҳматуллоҳи алайҳ унинг туғилган йилини ҳижрий 418 йил (милодий 1027) деб кўрсатади. Алломанинг “Табсиратул адилла” асарини нашрга тайёрлаган олим Ҳусайн Отай ҳижрий 438 йил, милодий 1046 йилда туғилганини айтади. Ҳусайн Отайнинг шогирди Мустафо Сайид эса алломанинг туғилган ва вафот этган йилларини 417-508/1026-1115 йиллар деб белгилаган. Аммо замонамизнинг бошқа тадқиқотчилари Абул Муъин Насафийнинг вафот этган йилини ҳижрий 508, милодий 1114 йил деб якуний хулосага келишган, лекин унинг таваллуд топган йили ҳақидаги маълумотларга ортиқча тўхталмаганлар.\nАбул Муъин Насафий дастлабки таълимни она шаҳри Насафда эгаллаб, сўнг илм-фаннинг йирик марказларидан ҳисобланган Самарқандга кўчиб ўтган ва кейинчалик Бухорода яшаган.\nАбул Муъин Насафий мартабаларининг юқорилигини англатувчи бир қанча номлар билан ҳам аталган. Масалан, аллома “ал-Имамул-ажал аз-заҳид” (Зоҳид ва улуғ имом), “ал-Фақийҳул Ҳанафий” (Ҳанафий фақиҳи), “Жамиъул-усул” (Усуллар жамловчи) ва “Раъийс аҳли сунна вал-жамоа” (Аҳли сунна вал-жамоа раиси). Бу номларни, асосан, биз алломанинг китоблари бошланишида учратишимиз мумкин. Чунки унинг асарларини кўчирган хаттотлар алломани юқоридаги номлар билан сифатлаганлар.\nАбул Муъин Насафий ўз даврининг машҳур мутакаллим(aқоид илми билан шуғулланувчи ) олими бўлган ва Самарқанддаги ҳанафий калом(ақоид илмининг яна бир номи) мактабининг Абу Мансур Мотуридий раҳматуллоҳи алайҳдан кейинги пешқадам вакили ҳисобланади. Абул Муъин Насафий илмий-маънавий меросини яқиндан ўрганган тадқиқотчилар унинг ижодига юксак баҳо берганлар ва Имом Мотуридий раҳматуллоҳи алайҳдан кейин ушбу мактабнинг тараққий этишига беқиёс хизмат кўрсатган мутакаллим(aқоид илми билан шуғулланувчи) олим сифатида эътироф этилганлар.\nИмом Мотуридийнинг “Тавҳид” асарини нашрга тайёрлаган тадқиқотчи Фатҳуллоҳ Хулайф: “Мотуридия калом(ақоид илмининг яна бир номи) мактабининг ривожи йўлида ҳеч ким Абул Муъин Насафийдек катта хизмат кўрсатмаган. Ашъария мактабини Боқиллоний ва Ғаззолийсиз тасаввур қилиб бўлмаганидек мотуридия мазҳабини ҳам Абул Муъин Насафийсиз асло тасаввур қилиб бўлмайди”, – дея унинг илмий меросини алоҳида қадрлаган.\nАбул Муъин Насафий Абу Мансур Мотуридийнинг энг машҳур шогирдларидан бири ҳисобланади.\nАбул Муъин Насафийнинг асарлари ҳақида бир қанча тарихий, қомусий манбаларда маълумотлар келтирилган. Улардаги маълумотларга таянган ҳолда алломанинг ўн бешга яқин асарларини билишимиз мумкин. Лекин айни дамда алломага тегишли ушбу асарларнинг учтасидан бошқалари ҳақида аниқ маълумотга эга эмасмиз.\n“Табсиратул адилла фи усулиддин ала тариқати Имом ал-Мотуридий”;\n“Ат-Тамҳид ли қавоъит тавҳид”;\nОлмон тадқиқотчиси У. Рудольф “Табсиратул адилла” асаридан ўз тадқиқотида манба сифатида самарали фойдаланган ҳамда ушбу нодир асарнинг аҳамиятига юксак баҳо берган.\nМотуридия таълимотини ўрганишда ҳамда ушбу калом мактабининг хусусиятларини очиб беришда “Табсиратул адилла” асарининг аҳамияти каттадир.\nАбул Муъин Насафий раҳимаҳуллоҳнинг қабри Қарши шаҳридан унча узоқ бўлмаган Қарши туманининг Қовчин қишлоғида жойлашган. Ушбу мақбара ҳозирги кунда табаррук зиёратгоҳлардан бири сифатида қадрланиб келинмоқда.\n Мотуриди Абу Мансур. Китабут-тавҳид / Фатҳуллоҳ Хулайф нашрга тайёрлаган. – Истанбул: ал-Мактабату-л-исломийа, 1979. – Б.5.\n Абу Мансур ал-Мотуридий Мотуридия мзҳабига асос солган буюк аллома. Ислом динининг эътиқодий масалаларида иккита эътиқодий мазҳаб бўлиб, булар Мотуридия ва Ашъария мазҳабларидир. Фақат шу иккисигина ҳақ, яъни тўғри мазҳаблар деб эътироф этилган. Имом Мотуридий раҳматуллоҳи алайҳ фиқҳда имом Абу Ҳанифа раҳматуллоҳи алайҳ мазҳабларида бўлганидек ақидада ҳам у зотга эргашган. Шунинг учун ҳам баъзи асарларда мотуридийлар ҳанафийлар деб ҳам аталади.\n Рудольф У. Ал-Матуриди. – Б. 194.\n Қашқадарё вилояти ҳокимлиги томонидан ташкил этилган «Насаф ва кешлик алломалар меросини ўрганиш илмий маркази» 2002 йил мазкур мақбара тарихига бағишланган «Ҳазрати Имом Муъийн зиёратгоҳи» рисоласини нашрдан чиқарди. Ушбу рисолада мақбара тарихи ва унинг атрофидаги иншоотлар ҳақида муҳим маълумотлар берилган. Қаранг: Ҳолиёров И, Шароф Ш. Ҳазрати Имом Муъийн зиёратгоҳи. – Т.: Янги аср авлоди, 2002.